
שינויים בתקציב לשנת 2002
(פניות מס' 147 ו-148 לוועדה)



היו"ר יעקב ליצמן:

	אני פותח את הישיבה. הסעיף הראשון על סדר-היום הוא: העברות תקציביות.

אבשלום וילן:

	האם אין לנו היום גם היטל בטחה?

היו"ר יעקב ליצמן:

	לא. ביטלתי, כי לא קיבלתי את הצו.

אבשלום וילן:

	השרה לא שלחה צו חתום כראוי?

היו"ר יעקב ליצמן:

	לא. הם אומרים לי שפתאום זה בדרך. אני מחכה.

	עתה, פניות מספר 147 ו-148 לוועדה. זו פניה ישנה מאד, ומדובר על תקציב גימלאות לעובדי מדינה - מימון גימלאות רפא"ל.

שרון גמבשו:

	הפניה עוסקת בהעברת 36 מליון שקל לגימלאות עובדי מדינה וגימלאות עובדי מחקר רפא"ל. אחת לחצי שנה מבצעים עדכון ברפא"ל להוצאות החזויות עד סוף השנה בגימלאות של שתי האוכלוסיות האלה, ובהתאם לכך אנו עושים את התיקונים הנדרשים בתקציב.

היו"ר יעקב ליצמן:

	האם יש בעיה עם זה?

אבשלום וילן:

	לא.

היו"ר יעקב ליצמן:

	אני מעמיד להצבעה את פניות מספר 147 ו-148 לוועדה.

ה צ ב ע ה

פניות מס' 147 ו-148 לוועדה התקבלו פה אחד.


היו"ר יעקב ליצמן:

	פניות אלה אושרו פה אחד.

סמדר אלחנני:

	למה אין לזה - לגימלאות עובדי רפא"ל - סעיף תקציבי נפרד, וכל חצי שנה באים לעדכן זאת?

שרון גמבשו:

	יש סעיף תקציבי נפרד לכל נושא הגימלאות, ואנו שם פתחנו תכנית יעודית לנושא רפא"ל. זו לא תכנית. זו אולי תקנה יעודית.

סמדר אלחנני:

	יש פה: גימלאות ופיצויים. אתם מתעסקים בסעיף של חמישה מיליארדי שקלים, ומתוך זה גימלאות עובדי המדינה זה 4.4 מיליארדי שקלים. אני חושבת, שלדבר כזה צריך סעיף נפרד.

שרון גמבשו:

	יש שם תקנה יעודית. זה לא סעיף נפרד. המינוח לא נכון. זה בתוך הסעיף הקיים.

סמדר אלחנני:

	דייקתי במינוח. חשבתי שצריך להיות לזה סעיף נפרד, ואתה עושה זאת תקנה. אם כך, אתה יכול להביא לוועדה את הפירוט גם ברמת התקנה.

שרון גמבשו:

	בסדר. בפעם הבאה.

סמדר אלחנני:

	חבר-הכנסת וילן, אמרתי שצריכים לראות את התקנה הנפרדת לגבי גימלאות עובדי רפא"ל. זה לא צריך להיות מהרזרבה.

שינויים בתקציב לשנת ‏2002
(פניות מס' 249 ו-250 לוועדה)



היו"ר יעקב ליצמן:

	עתה, פניות מספר 249 ו-250 לוועדה.
	
שרון גמבשו:

	הפניה עוסקת בהעברת כ-4 מליוני שקלים מסעיף 07, שהוא סעיף התקציב השוטף של המשרד לביטחון פנים, לסעיף 52 שהוא סעיף הפיתוח של המשרד לביטחון פנים. למעשה, זו פניה טכנית. באפריל ביצענו קיצוץ כחלק מהתכנית הגדולה שהיתה אז, והמשרדים נדרשו להעביר את התקנות.

היו"ר יעקב ליצמן:

	את זה אני יודע. עכשיו, אתם פורשׂים זאת.

שרון גמבשו:

	עכשיו, עושים את התיקונים בהתאם לדרישות המשרדים.

היו"ר יעקב ליצמן:

	מה יהיה עם בתי-הסוהר?

שרון גמבשו:

	דוקא עכשיו יש דיון בנושא אצל ראש הממשלה. אתמול אושרה תוספת.

היו"ר יעקב ליצמן:

	קראתי בעיתון שראש הממשלה מאד התלהב לעזור ללוד. אני מאד מכבד את החלטתו ואת זה שהוא רוצה לפעול בלוד, וזה באמת צודק ונכון. אם עוזרים ללוד, צריכים לעזור לפחות לאלה שחיים כמו חיות - סלח לי על הביטוי - בבתי-הסוהר. זה נורא ואיום שם. הייתי מצביע נגד זה רק בגלל זה.

שרון גמבשו:

	אני יכול לעדכן, שדוקא אתמול עבר תקציב. במסגרת התקציב שעבר אתמול הסכמנו עם המשרד לביטחון פנים שהם מקבלים תוספת של עשרות מליוני שקלים לטובת תוספת- - -

היו"ר יעקב ליצמן:

	המשרד לביטחון פנים - זה בשביל כוח-אדם למשטרה, וזה לא לבתי-סוהר.

שרון גמבשו:

	ממש לא. המשרד לביטחון פנים זה המשטרה ושירות בתי-הסוהר.

היו"ר יעקב ליצמן:

	הייתי בסיורים בהרבה בתי-סוהר בשנתיים האחרונות, ולא ראיתי דבר כזה.

שרון גמבשו:
	אוכל לתת אפילו תמונה קצרה של מה שהולך להיות.

היו"ר יעקב ליצמן:
	אני מוכן, שאתם תורידו מהכנסת ותתנו זאת לבתי-סוהר.

שרון גמבשו:
	גם אני מוכן. אפשר להצביע על זה.

אבשלום וילן:

	האם אתה נגד שיבנו עכשיו? לא הבנתי.

היו"ר יעקב ליצמן:

	לא, אני בעד. ההיפך, לא בונים ולא עושים שם כלום. כל בתי-הסוהר נראים כמו דיר.

שרון גמבשו:

	אשלים את הדברים, ואולי התמונה תיראה שונה.

היו"ר יעקב ליצמן:
	אמרתי לכם: אני מוכן להוריד מהכנסת, מתקציב הפיתוח, ולהעביר זאת לבתי-סוהר.

שרון גמבשו:

	זה לא מספיק. בכל מקרה, אתמול אושרה תוספת של 520 מקומות כליאה ב-2003, וזאת בנוסף לבית-סוהר שאמור להיפתח בינואר 2003 - אשל-ג' - תוספת של 450 מקומות. בסוף 2003 ייפתח אשל-ג' שלב ב' עם עוד 300 מקומות, ובתחילת 2004- - -

היו"ר יעקב ליצמן:

	זה הכל מכסף שהיה לפני כמה שנים. אין כסף חדש.

שרון גמבשו:

	זה לא מדוייק. התכנית הזו נחתמה ב-2000, וזו תכנית שמשמעותה יותר מ-455 מליון שקל. זה המון כסף.

היו"ר יעקב ליצמן:

	אני מעמיד להצבעה את פניות מספר 249 ו-250 לוועדה.

ה צ ב ע ה

פניות מס' 249 ו-250 לוועדה נתקבלו.

היו"ר יעקב ליצמן:

	הפניות אושרו.

שינויים בתקציב לשנת 2002
(פניות מס' 242 ו-243 לוועדה)



היו"ר יעקב ליצמן:

	עתה, פניות מספר 242 ו-243 - סעיף פיתוח איזורי תעשיה.

סמדר אלחנני:

	חבר-הכנסת וילן מעכב איזו שהיא הודעה.

היו"ר יעקב ליצמן:

	מה מספרה?

אבשלום וילן:

	אני לא מעכב, אלא מבקש פירוט. זה לגבי הכבישים שם.

היו"ר יעקב ליצמן:

	אלה הודעות.

אבשלום וילן:

	זה על הודעות. שאלתי על איזה כבישים מדובר. אני מבקש, שיתנו לי בכתב.

היו"ר יעקב ליצמן:

	אם יש מישהו כאן, אפשר לעשות גם את זה.

אמיר אסרף:

	איזורי תעשיה הם אותם אלה שהולכים ל"נועם" ומפתחים שם את איזורי התעשיה הזו. למעשה, פניה זו באה להשלים את תיקצוב המזומן שחסר שם. ההרשאה קיימת ובוצעה. יש טרקטורים בשטח, ואנשים צריכים לקבל כסף. יש איזורי תעשיה בכל הארץ. אינני מכיר את כולם בעל-פה, אבל יש בנועם ובמקומות אחרים.

אבשלום וילן:

	איפה זה נועם? אני יודע איפה זה נועם. 

היו"ר יעקב ליצמן:

	הוא צודק. איפה יש נועם?

אבשלום וילן:

	זה ליד קרית-גת.

אמיר אסרף:

	בבאר-שבע יש את עמק-שרה, ואת זה אני מכיר. יש איזור תעשיה בהר-החוצבים.

היו"ר יעקב ליצמן:

	אין "נועם".

אמיר אסרף:

	למה אין "נועם"? שם זה איזור התעשיה הכי טוב בארץ.

אבשלום וילן:

	ברצוני לומר לפרוטוקול, ששרת המסחר והתעשיה התנהגה בחוסר יושר קיצוני בישיבת הממשלה לפני מספר שבועות, בה אושרו איזורי עדיפות לאומית בתחום התעשיה. מצוי בידי מכתב, שהיא נתנה יומיים לפני ישיבת הממשלה לאיגוד התעשיה הקיבוצית, בו היא מודיעה שבארבע השנים הקרובות אפשר יהיה להמשיך לבצע את ההשקעות במפעלים על-פי המפה הקודמת. הגיעה לממשלה מפה אחרת לגמרי, מכתב אחר ואישור של היועץ המשפטי לממשלה. בערי הפיתוח ובהתיישבות העובדת היכולת היום להשקיע במפעלי תעשיה קיימים, לא חדשים, שואפת לאפס, לאור האילוצים שהיא הכניסה, ובעצם 'עבדה' בגדול על כל הממשלה שלא הבינה על מה היא מצביעה. אי לכך, אני תובע ממך לעצור פה, עד שזה יגיע לוועדת הכספים להסברים. צריך לחזור לממשלה, לעבור להצעת חוק קריאה ראשונה ולאחר מכן להגיע לכאן.

היו"ר יעקב ליצמן:

	האם אתה תצביע נגד?

אבשלום וילן:

	לא רק שאצביע נגד, אלא שאעשה רביזיות וכל מה שקשור למשרד המסחר והתעשיה יוּרד פוליטי אחרי ששרת התעשיה- - -

היו"ר יעקב ליצמן:
	
	עד הרגע הזה לא היה לך אפילו צורך להצביע רביזיות, כי זה  היה נופל אחד נגד אחד. עכשיו, יכול להיות שתצטרך, ואני לא בטוח כי יכול להיות שחבר-הכנסת רחמים מלול די קרוב אליך.

אבשלום וילן:

	אני אומר לך פה, שמדובר בערי הפיתוח וגם בערים בפריפריה.

רחמים מלול:

	האם אלה דיונים על התקציב?

היו"ר יעקב ליצמן:

	לא. חבר-הכנסת וילן מוחה נגד שרת התעשיה והמסחר.

אבשלום וילן:

	שרת התעשיה והמסחר העבירה החלטה בממשלה על איזורי עדיפות, שכל המפעלים הקיימים בפריפריה, בערי הפיתוח ובהתיישבות העובדת, לא יקבלו יותר השקעות ממרכז ההשקעות, השקעות חדשות, אלא אם הם יעברו למרכזי התעשיה החדשים אותם הם רוצים להקים. זה מה שמביאים לפה עכשיו.

	אם זה מפעל חדש - אני מבין. אבל, לא לתת למפעלים קיימים לחיות משום שפקידי משרד המסחר והתעשיה החליטו שהתעשיה העתידית תקום במרכזי תעשיה מחוץ לערים ומחוץ לישובים? אתה בא ואומר: "סליחה. במעלות יש מפעלים בפנים. לאורך גבול לבנון בקיבוץ חניתה יש קצת למעלה". 'יוק', נגמור.

היו"ר יעקב ליצמן:

	חבר-הכנסת וילן, פניה זו מיוחדת. האם אתה נגדה?

אבשלום וילן:

	ודאי. יש לי התנגדות. כל הקונצפציה שלהם שגויה. אם הם היו עושים זאת במעבר נכון, והוא רוצה פה ל"נועם" ולעמק-שרה- - -

היו"ר יעקב ליצמן:

	הייתי רוצה לאשר את הפניה הזו. אתה יכול לעכב.

אבשלום וילן:

	בשום פנים ואופן, לא. הם הוליכו שולל את הממשלה. ראשי המועצות המקומיות וראשי מרכז המועצות האיזוריות מתנגדים.

	חבר-הכנסת רחמים מלול, אל תצביע על זה.

אמיר אסרף:

	זו הרשאה שכבר ניתנה.

אבשלום וילן:

	אעצור בכח יכולתי הפוליטית, אם יש לי, כל הצעה שלכם, עד אשר יתקיים דיון חוזר. השיטה הזו שמרמים את ראשי השלטון המקומי ואת ראשי המועצות האיזוריות ואחרי זה מספרים - שיעשו בלונדון ולא פה.

	אמיר אסרף, אני יודע שאתה לא בעסק.

סמדר אלחנני:

	זה רק מתאים את עצמו, מזומנים להרשאה. ההרשאה יכלה להיעשות רק לפי- - -
	
אמיר אסרף:

	זו הרשאה.

סמדר אלחנני:

	היא ניתנה ונעשתה לפי כללים קודמים. אינני מבינה את טענת חבר-הכנסת וילן.

אמיר אסרף:

	זה העניין. זה בדיוק לפי הכללים הקודמים.

סמדר אלחנני:

	אם מזומנים להרשאה להתחייב, הרשאה להתחייב כשנעשתה לגיטימית נעשתה לפי כללים קודמים.

אמיר אסרף:

	עוד לא מדובר על אחרי ההחלטה. אלה דברים שנעשו בעבר.

אבשלום וילן:

	אין לי בעיה עם הקמת איזורי התעשיה וכו'.

היו"ר יעקב ליצמן:
	חבר-הכנסת וילן, ביקשו ממני את זה, ואני רוצה להעביר זאת.

אבשלום וילן:

	מה שהיא עשתה פה הוא מה שהיא בעצם אמרה, והיועץ המשפטי לממשלה אמר: "אני לא יכול". הוא יצטרך לאשר היום כל השקעה במפעלים קיימים בפריפריה. הגסות בה היא התנהגה וחוסר היושר - לא יכול להיות שאחרי שהיא מרמה אוכלוסיות שלמות, את נציגיהן הבכירים, ראשי מועצות וראשי ערים ומזכירות המועצות האיזוריות, היא תבוא לפה לבקש אחרי זה להמשיך את המהלך האסטרטגי שלה ובינתיים היא שיקרה את כולם ורימתה ולא עמדה בסיכומים. אני הולך עם זה במוצ"ש לביתו של ראש הממשלה. אני אומר לך, שאסור כרגע להעביר שום החלטה של משרד התעשיה והמסחר, עד שיתחילו להתנהג על-פי כללי מינהל תקין.

סמדר אלחנני:

	אבל, זה לא בגלל זה.

היו"ר יעקב ליצמן:

	הוא רוצה להוציא את הכעס. אני מבקש, שתוציא את הכעס על הפניה הבאה של משרד התמ"ס, ולא אפריע לך. את זה מישהו בכיר מאד ביקש ממני, ואני רוצה לאשר לו את זה. חבר-הכנסת וילן  יימנע.

רחמים מלול:
	תקיימו הצבעה.

היו"ר יעקב ליצמן:

	חבר-הכנסת מלול הולך להפיל זאת.

	אני מעמיד להצבעה את פניות מספר 242 ו-243 לוועדה.

ה צ ב ע ה

בעד - 1
נגד - 1
נמנעים - 1
פניות מספר 242 ו-243 לוועדה לא התקבלו.

רחמים מלול:

	אני נמנעתי בהצבעה.

היו"ר יעקב ליצמן:

	הפניות לא התקבלו. אני מבקש רביזיה.

אבשלום וילן:

	בשבוע הבא.

היו"ר יעקב ליצמן:

	לא. היא תתקיים היום. תעזוב זאת.

אבשלום וילן:

	מה פתאום היום? יש לי עוד מעט ישיבת ועדת כלכלה. לא אעזוב זאת.

רחמים מלול:

	היושב-ראש ליצמן, למעשה, הוא צודק בטיעון שלו. נמנעתי רק כדי לא לפגוע בעמדת יושב-ראש הוועדה.

אבשלום וילן:

	אני אומר לך, שהשרים לא יודעים מה שקורה.

היו"ר יעקב ליצמן:

	גם אני בעד חבר-הכנסת וילן, ואני רק ביקשתי שיעשה זאת בפניות הבאות.

אבשלום וילן:

	האם אתה יודע מי בכלל הביא זאת לידיעתי? סטף ורטהיימר. הוא בונה בפריפריה, והוא אמר לי: "תראה מה עשו פה".

סמדר אלחנני:

	אני רואה, שאתה מנסח אותו בעדינות, כי הצורה שהוא מתבטא היא אחרת.

אבשלום וילן:

	אני מבקש שהרביזיה תהיה בעוד שבוע. האם לא עזרתי לכם בזמנו? כשהאוצר לא התנהג איתך בסדר, גם שר האוצר וגם אוהד מראני, האם לא עזרתי לכם פה להקפיא?!

היו"ר יעקב ליצמן:

	בשבוע הבא אני יוצא לחופש, ולכן זה יהיה בעוד שבועיים.

אבשלום וילן:

	אם כך, זה יהיה בעוד שבועיים. מה קרה? מה בוער?

היו"ר יעקב ליצמן:

	לא.

אבשלום וילן:

	הוא אמר לך, שהם כבר הוציאו את הכסף, והוא צריך רק אישור פורמלי.

היו"ר יעקב ליצמן:

	לא. הוא אמר שיש לו בעיה עם הכסף, כי זה דבר חדש דוקא עכשיו. 

סמדר אלחנני:

	זו התאמת מזומנים.

אבשלום וילן:

	זה צריך להיות, עד שהיא ושרים יבינו שהסכם מחייב. מכתב שאת הוצאת לשלטון המקומי ולמועצות האיזוריות מחייב אותךְ. אין כעבור יומיים לשקר: "'סידרתי' אתכם". אין שקרים גסים ומכוערים בתוך המערכת הפוליטית. זה כמו שרימו אתכם, ואני הייתי נגד. התחייבו אליכם - צריך לבצע. לא היה צריך להתחייב. התחייבות צריך לבצע. אותו דבר היא עשתה לנו. האם אתה לא מבין?! למה אתה מעביר זאת?

היו"ר יעקב ליצמן:

	אני ברוח איתך עד הסוף.

אבשלום וילן:

	אם כך, למה אתה מעביר זאת? שתזיע קצת.

רחמים מלול:

	אני מציע, שעד ההצבעה על הרביזיה הוא יבוא בדברים עם שרת התמ"ס.

אבשלום וילן:

	אין לי מה לבוא איתה בדברים. היא העבירה החלטת ממשלה. היא רימתה את ראש הממשלה.

היו"ר יעקב ליצמן:

	חבר-הכנסת רחמים מלול, אינני רוצה להגיד לך מי ביקש ממני, כי אני מפחד שזה ידרבן אותך להצביע נגד. דוקא אביגדור יצחקי ביקש ממני.

רחמים מלול:

	אם יבוא עוד חבר-כנסת שיהיה בעד, אני גם עלול להצביע נגד.

היו"ר יעקב ליצמן:

	הבנתי כך. לכן, אני מחכה לשעה 14:00. בסך-הכל, מהקואליציה אין אף אחד.

אבשלום וילן:

	מה חדש? הם כבר לא מגיעים חצי שנה.

סמדר אלחנני:

	גם ברפורמה לא היה לך אף אחד כאן.

היו"ר יעקב ליצמן:

	הרפורמה עברה פה אחד, והיה רק אני. האם אני אשם שלא באו?!

סמדר אלחנני:

	לא. להיפך, אתה עשית עבודה גדולה.

שינויים בתקציב לשנת 2002
(פניות מס' 227 ו-228 לוועדה)



היו"ר יעקב ליצמן:

	עתה, פניות מספר 227 ו-228 לוועדה - טיפול באנשי צד"ל. האם יש עוד כאלה שנמצאים בארץ?

יגאל גדרון:

	כן, יש עוד כאלה שנמצאים בארץ, והם קיבלו מעמד של עולה חדש. לצורך זה, הוקמה תכנית במשרד הקליטה. עניינה של פניה זו הוא העברת מליון שקלים ממשרד הקליטה למשרד העבודה והרווחה לצורך תעסוקת יוצאי צד"ל.

היו"ר יעקב ליצמן:

	אני מעמיד להצבעה את פניות מספר 227 ו-228.

ה צ ב ע ה

פניות מס' 227 ו-228 לוועדה התקבלו.


היו"ר יעקב ליצמן:

	הפניות אושרו.

סמדר אלחנני:

	ברצוני להפנות את תשומת לבכם לכך שהרזרבה הגיעה לאפס.

היו"ר יעקב ליצמן:

	היא כל הזמן אפס. מכניסים ומחזירים.

סמדר אלחנני:

	מכניסים ומחזירים זה דבר אחר.

יגאל גדרון:

	ההליך של הרזרבה הוא רק בגלל העברה בין סעיפים.

רחמים מלול:

	על איזה סיוע מדובר?

היו"ר יעקב ליצמן:

	כבר הצבענו על זה ואישרנו.

יגאל גדרון:

	במשרד הקליטה נפתחה תכנית מיוחדת לאנשי צד"ל שהוכרו כעולים חדשים עם כל מיני הטבות. אחד הנושאים שעוזרים להם בו הוא עניין עזרה בתעסוקה.

עופר חוגי:

	כמה מהם כבר הוכרו כעולים חדשים?

יגאל גדרון:

	אני מעדיף, שתשאל מישהו ממערכת הביטחון על מספרי האנשים שם.

היו"ר יעקב ליצמן:

	זה לא משנה.

עופר חוגי:

	זה משנה. צריך לדעת את המגמה.

אבשלום וילן:

	יש לפחות כמה אלפים.

היו"ר יעקב ליצמן:

	הם מחזיקים אותם כאן בכוח.

יגאל גדרון:

	עזרה בתעסוקה באמצעות משרד העבודה והרווחה. זה אומר להעביר מתכנית של משרד הקליטה למשרד העבודה והרווחה, כאשר ההעברה נעשית דרך הרזרבה הכללית בין שני סעיפים.

עופר חוגי:

	האם נותנים להם הכשרה מקצועית?

יגאל גדרון:

	גם.

עופר חוגי:

	אם כך, למה זה לא יכול להיות דרך משרד העבודה והרווחה?

יגאל גדרון:

	זה כן דרך משרד העבודה והרווחה. מעבירים את הכסף ממשרד הקליטה למשרד העבודה והרווחה.

שינויים בתקציב לשנת 2002
(בקשות מס' 009-17 ו-010-17)



היו"ר יעקב ליצמן:

	עתה, הודעות מספר 009-17 ו-010-17.

ניר רייס:

	אלה הודעות מעוכבות.

היו"ר יעקב ליצמן:

	לגבי פניה קודמת, אם לא הייתי אומר למישהו, אפילו רביזיה לא הייתי עושה. אביגדור יצחקי ביקש, ואמרתי לו שנעביר את זה. אתם לא רוצים - לא תעבירו.

רחמים מלול:

	אבל, האם אביגדור ער לבעיה שהוא העלה?

אבשלום וילן:
	
	אביגדור דוחף את זה. אני חבר טוב של אביגדור.

היו"ר יעקב ליצמן:

	חבר-הכנסת וילן, אתה מדבר כללית. כללית, אני מסכים איתו. זה מה שאמרתי. אתה מדבר על סעיף כללי, ולגבי סעיף כללי אני איתך. אינני מדבר על הסעיף הזה.

סמדר אלחנני:

	חבר-הכנסת וילן, אתה מדבר על החלטת הממשלה האחרונה - השינוי - על אזורי עדיפות לאומית.

היו"ר יעקב ליצמן:

	רבותי, אנו מדברים על הודעות מספר 009-17 ו-010-17 - תיאום הפעולות בשטחים.

ניר רייס:

	אלה הודעות מעוכבות, ואינני יודע למה.

היו"ר יעקב ליצמן:

	אני מניח, שזה בגלל שזה שטחים.

ליאת קרפטי:

	הן לא מעוכבות.

ניר רייס:

	זו העברת עודפים מחוייבים מתקציב 2001 לתקציב 2002.

היו"ר יעקב ליצמן:

	דרך אגב, חברי-הכנסת, אני יכול להגיד לכם שעומד להתפרסם מחקר על כל ההעברות התקציביות שאנו מעבירים, בעיקר מה שהאוצר מבקש, והוא מראה שכל התקציבים וכל ההעברות זה "ישראבלוף" אחד גדול.

רחמים מלול:

	האם זה כך כי מוציאים עוד לפני שאנו מאשרים?

היו"ר יעקב ליצמן:

	זה לא רק זה. הטענה שם היא, שכל שנה באותם הסעיפים יש העברות תקציביות, ומבקשים העברת תקציב על אף שאין חסר. ביצוע התקציב הזה הוא 30%. כלומר, זה לא בחסר, ומעבירים לשנה הבאה ומעבירים מסעיף לסעיף. כך חוזר חלילה שנים אחרי שנים הסעיף הזה, כאשר אין צורך בזה ואין שום דבר בזה. זה סתם החזקת טייס אוטומטי. יש המון סעיפים כאלו.

סמדר אלחנני:

	מי עשה את המחקר הזה?

היו"ר יעקב ליצמן:

	אני עדיין מנוע מלהגיד זאת, אבל מישהו ממשרד המשפטים סיפר לי זאת.

	אני, בהחלט, רוצה לקיים את ההמלצות שהוא מדבר עליהן, שבתקציב המדינה יהיה גם כמה בוצע בשנים אחורה, והוא אומר שהוא מבקש גם שבכל העברה תקציבית ייאמר כמה נוצל בשנים האחרונות. אלה יהיו ההמלצות.

סמדר אלחנני:

	אני מבקשת זאת כל השנה.

היו"ר יעקב ליצמן:

	בעזרת ה', נעבוד לפי זה לקראת התקציב הבא. אני מקווה, שנוכל להשתמש בזה.

ניר רייס:

	בפניה מדובר על העברת עודפים מחוייבים בסעיף 17.

אבשלום וילן:

	מי עיכב זאת?

היו"ר יעקב ליצמן:

	זה לא מעוכב. נצביע על זה.

אבשלום וילן:

	אני בעד. עמוס גלעד צריך כסף.

היו"ר יעקב ליצמן:

	חברי-הכנסת עופר חוגי ורחמים מלול, אינכם מקשיבים. אתם עדיין על מדברים על הסעיף של חבר-הכנסת וילן מקודם.

ניר רייס:

	זו העברת עודפים מחוייבים לסעיף 17 מתקציב 2001 לתקציב 2002 בגין התקשרויות שנעשו.

עופר חוגי:

	על אלו נושאים?

ניר רייס:

	סעיף 17, מתאם הפעולות בשטחים. מדובר על נושאים בכלל התקציב. בשנת 2001 נעשו התקשרויות שחלקן- - -

עופר חוגי:

	מה זה: יחידת שמורות הטבע ביש"ע?

ניר רייס:

	הם עוסקים בפיקוח על שמורות הטבע ביש"ע.

עופר חוגי:

	מה זה: ארכיאולוגיה?

היו"ר יעקב ליצמן:

	הם שומרים את הטבע ואת הארץ.

אבשלום וילן:

	האם אתה יודע כמה גניבות ארכיאולוגיות מתבצעות שם?!

ניר רייס:

	הם דוקא עושים עבודה מאד חשובה.

היו"ר יעקב ליצמן:

	אף אחד לא אומר שזה כפילות וכפל תשלומים. בסך-הכל, זה אותו דבר. אנו רואים זאת.

עופר חוגי:

	הכל יש"ע. ההעברה הזו היא לצורך השטחים.

אבשלום וילן:

	זה לא ליש"ע. זה למתאם הפעולות בשטחים, עמוס גלעד.

היו"ר יעקב ליצמן:

	אני מעמיד להצבעה את בקשות מספר 009-17 ו-010-17. מי בעד? מי נגד?

ה צ ב ע ה

בקשות מס' 009-17 ו-010-17 לוועדה התקבלו.


היו"ר יעקב ליצמן:

	הבקשות אושרו.

שינויים בתקציב לשנת 2002
(בקשה מס' 004-46 לוועדה)



היו"ר יעקב ליצמן:

	עתה, בקשה מספר 004-46 לוועדה - חיילים משוחררים.

רחמים מלול:

	מה זה? האם נוצר עודף בקרן?

ניר רייס:

	לא. מה שקורה הוא, שבקרן לקליטת חיילים משוחררים יש תקציב שכולו מיועד לטובת חיילים המשוחררים: מענק ופיקדון לטובת לימודים ולטובת סיוע לחיילים על-פי קריטריונים כלכליים. כל עודף שנוצר, דהיינו אם חיילים לא מממשים בשנה מסויימת, מועבר לשנה הבאה ומממשים אותו בשנים הבאות.

סמדר אלחנני:

	גם מזה ישאר עודף לשנה הבאה.

ניר רייס:

	ההתחייבות שלנו לחיילים היא, כמובן, הרבה יותר גבוהה.

היו"ר יעקב ליצמן:

	אני מעמיד להצבעה את בקשה מספר 004-46 לוועדה.

ה צ ב ע ה

בקשה מס' 004-46 לוועדה התקבלה.


היו"ר יעקב ליצמן:

	הבקשה אושרה.

עופר חוגי:

	איך נוצר עודף?

רחמים מלול:

	הוא אמר: לא ניצלו זאת ללימודים וכדו'.

עופר חוגי:

	מה אתה עושה עם הכסף?

ניר רייס:

	על-פי החוק לקליטת חיילים משוחררים, חייל משוחרר זכאי למענק ולצורך לימודים ומספר נושאים אחרים: פתיחת עסק, קניית דירה, נישואין גם נכנס עכשיו. החייל רשאי בחמש השנים הראשונות להחליט מתי הוא מבקש את הכסף. אם הוא לא ניצל אותו בחמש השנים הראשונות, הוא מקבל את כל הכסף במזומן. אם חיילים החליטו בשנה מסויימת לנצל פחות או שלדוגמא היתה ירידה מסויימת בשכר הלימוד וזה יצר ירידה מסויימת בביצוע, אנו מעבירים את הכסף לרשותם לשנה הבאה והם ינצלו זאת בשנה הבאה.

עופר חוגי:

	זה עניין חלם. קחו את הכסף הזה, ותשתמשו בו למה שאתם צריכים. בשנה הבאה אם יצטרכו - יוסיפו. למה צריך לשים זאת במשמרת?

סמדר אלחנני:

	כי זו התחייבות.

ניר רייס:

	זו ההתחייבות שלנו כלפי החיילים.

אבשלום וילן:

	אסור להעביר מסעיף לסעיף. זה חוק תקציב. אסור להשתמש בזה למשהו אחר.

עופר חוגי:

	אבל, מדובר ב-400 מליון שקל.

רחמים מלול:

	מה הוא הסכום שכן נוצל?

ניר רייס:

	כל שנה מנוצל בסביבות כ-800 מליון שקל בנושא הזה.

רחמים מלול:

	האם זה אומר שבספר התקציב מוקצב לזה 1.2 מיליארדי שקל?

סמדר אלחנני:

	800 מליון שקל.

רחמים מלול:

	בנוסף, יש עוד 400 מליון שקל שלא נוצלו.

אבשלום וילן:

	לא.

סמדר אלחנני:

	הוא בונה על העודפים.

רחמים מלול:

	800 מליון שקל בסך-הכל--

היו"ר יעקב ליצמן:

	--מנוצלים.

רחמים מלול:

	האם 400 מליון שקל לא מנוצלים?

ניר רייס:

	לא.

היו"ר יעקב ליצמן:

	הוא שומר 400 מליון שקל. יכול להיות שהוא יצטרך את זה, ויכול להיות שלא.

שגית אפיק:

	זה עובר משנה לשנה.

אבשלום וילן:

	חייל משוחרר יכול לקבל זאת - אם הוא הולך ללימודים, אם הוא פותח עסק וכו'. אם הוא לא עשה זאת - זה נשמר לו. אסור לגעת בזה.

ניר רייס:

	צריך גם להבין, שבעקבות השינוי בחקיקה יש עליה.

אבשלום וילן:

	יש מספר משתחררים יותר גדול עכשיו.

היו"ר יעקב ליצמן:

	חבר-הכנסת חוגי, אתה רוצה שזה יוצא בינתיים עד שיצטרך?

עופר חוגי:

	כן.

היו"ר יעקב ליצמן:

	אם אסור לנגוע בזה, אז אסור. זה כמו במשכנתאות, שאני רוצה שיגעו אבל לגבי דיור ולא לְמה שהם רוצים.

שינויים בתקציב לשנת 2002
(בקשות מס' 024-13 ו-025-05 לוועדה)



דניאל לימור:

	יש לי פה הודעה לוועדה של משרד האוצר - בקשות מספר 024-13 ו-025-05. זו פניה משולבת. מדובר כאן בהעברת 26 אלף שקל מסעיף הוצאות שונות למשרד האוצר הראשי. למעשה, מדובר כאן במימון נסיעה לחו"ל של צוות מיכון לנציגות בניו-יורק.

היו"ר יעקב ליצמן:

	שיישבו בארץ.

דניאל לימור:

	אין ברירה.

היו"ר יעקב ליצמן:

	אנו נגד הטיולים של פקידי האוצר. הם 'דופקים' אותנו כל השנה, ואנו נגד זה.

רחמים מלול:

	כמה זה?

דניאל לימור:

	זה 26 אלף שקל.

רחמים מלול:

	האם זה לצורך הנסיעה?

דניאל לימור:

	כן.

היו"ר יעקב ליצמן:

	זה לצורך טיולים.

דניאל לימור:

	מאחר ותקציב הנסיעות לחו"ל לחוץ מאד ולא נותר שם כסף, נאלצו להעביר את הכסף מסעיף 13 למימון הנסיעה.

היו"ר יעקב ליצמן:

	אני מבין, שסעיף 13 הוא הסעיף המיוחד - הוצאות מיוחדות.

דניאל לימור:

	זהו סעיף אוצרי, ויש בו כל מיני דברים.

היו"ר יעקב ליצמן:

	כלומר, אתם גונבים כאן ומנצלים זאת לכל מיני דברים.

דניאל לימור:

	זה לא נכון. זה מתוך תכנית של פרוייקט ה"בוחן".

היו"ר יעקב ליצמן:

	הייתי מצביע נגד, אלא שאם אתחיל עם פקידי האוצר מחר ידרשו לפטר אותי.

	אני מעמיד להצבעה את בקשות מספר 024-13 ו-025-05 לוועדה. מי בעד? מי נגד?

ה צ ב ע ה

בקשות מספר 024-13 ו-025-05 לוועדה התקבלו.


היו"ר יעקב ליצמן:

	הבקשות אושרו.

סמדר אלחנני:

	למה יש את השינויים בשיא כוח-אדם?

דניאל לימור:

	מנכ"ל האוצר החליט על יחידה חדשה של כלכלה ומחקר. לצורך הקמת היחידה, מעבירים חמש משרות לנושא הזה.

סמדר אלחנני:

	האם זו יחידה חדשה?

דניאל לימור:

	זו יחידת כלכלה ומחקר.

סמדר אלחנני:

	יש היום באוצר יחידת כלכלה ומחקר.

רחמים מלול:

	האם יש כאן יצירת תקנים חדשים?

דניאל לימור:

	לא. עכשיו, זה אגף נפרד.

סמדר אלחנני:

	האם תחת מר שראל?

דניאל לימור:

	מר שראל היא המנהל, וזה יהיה תחת המנכ"ל.

סמדר אלחנני:

	האם הפרידו זאת מהכנסות המדינה?

דניאל לימור:

	כן.

סמדר אלחנני:

	מה שציפי גל-ים עשתה לבד - עכשיו שני אנשים יעשו.

רחמים מלול:

	הסיימנו את ההעברות? יש עוד שתי העברות.

היו"ר יעקב ליצמן:

	סיימנו. יכול להיות שאיחרת.

"אל-על" - השלמת קרן הפיצויים לעובדי "אל-על" אשר עבדו בחברה לפני 1983
בגין העסקתם עד סוף שנת 1982 באמצעות מתן ערבות מדינה



היו"ר יעקב ליצמן:

	הסעיף הבא על סדר-היום הוא: "אל-על" - השלמת קרן הפיצויים לעובדי "אל-על" אשר עבדו בחברה לפני 1983 בגין העסקתם עד סוף שנת 1982 באמצעות מתן ערבות מדינה. אני מבין שזו לא סתם ערבות, אלא בעצם כסף ל"אל-על" כדי שישלמו. 

אבשלום וילן:

	לא.

היו"ר יעקב ליצמן:

	אתה עושה לי סימנים. רבותי, לא גנבתי ולא גזלתי. אני רק מנסה להבין מה בתוך הפניה. נדמה לי שסמדר אלחנני אמרה לי במראי מקומות, וקראתי גם בעיתון.

יורם גלאון:

	הצלנו אותך מאמירת טעות, וזה הכל.

היו"ר יעקב ליצמן:

	בסדר. טעות לעולם חוזרת.

עמוס שפירא:

	אסביר את מהות הפניה.

היו"ר יעקב ליצמן:

	תחילה, צריך לקדם בברכה את מנכ"ל "אל-על", שנדמה לי שזו פעם ראשונה שהוא מופיע כאן. אני מאחל לך הצלחה בתפקיד. יש לך הרבה התחרויות, קודם כל עם חברות אחרות, ואחר כך עם "איסראייר". על אף ש"איסראייר" היא גם חלק מאיתנו כאן בוועדה, אין הבדל בין "איסראייר" ל"אל-על".

אבשלום וילן:

	חבר-הכנסת ליצמן, האם יש לך מניות ב"איסראייר"?

היו"ר יעקב ליצמן:

	מעולם לא טסתי בה. אגיד לך למה יש לי מניות. אם טסתי ב"אל-על" והיא הפסידה - אני שותף לזה. היות וב"איסראייר" לא טסתי - היא לא הפסידה בגללי.

עמוס שפירא:

	תחילה, תודה רבה על הברכות.

	שנית, תודה רבה על כך שציינת ש"אל-על" היא לא מונופול ושיש לה הרבה תחרות, כי מאז נכנסתי לתפקיד, מרוב שאני מתחרה כל הזמן וכל היום מוטרד, פתאום אני מוצא שהרבה פעמים מתבטאים כאילו "אל-על" היא מונופול. אני שמח מאד על הציון הזה שאתה אמרת.

היו"ר יעקב ליצמן:

	"אל-על" היא לא מונופול.

עמוס שפירא:

	אמרתי, שאני מודה שאתה אמרת את זה.

היו"ר יעקב ליצמן:

	אגיד לך למה "אל-על" איננה מונופול, מעבר למה שאתה הסברת. יש חברות שמתחרות בה, ויש כאלה שלא מפרגנות ל"אל-על", וגם זה סוג של תחרות ל"אל-על".

רחמים מלול:

	העיקר שלא תטוסו בשבת.

היו"ר יעקב ליצמן:

	זה העיקר. בגלל זה, אני מכבד את "אל-על".

רחמים מלול:

	חיכיתי לזה.

היו"ר יעקב ליצמן:

	תסגרו את "סאן-דור".

אבשלום וילן:

	העיקר שהחברה מפסידה. זו חברת התעופה היחידה בעולם ש-15% מזמנה מטוסיה מושבתים.

היו"ר יעקב ליצמן:

	חבר-הכנסת מלול, הערת אותו. הוא התעורר עכשיו. אמרתי לך: אל תגיד את זה.

אבשלום וילן:

	הכל התהפך על הראש. אין חברת תעופה אחת בעולם שעובדת כך. אלה דברי שבח והקלס שלכם ל"אל-על".

סמדר אלחנני:

	אין לך מה להתגאות. גם כל האחרות הפסידו.

היו"ר יעקב ליצמן:

	הסיבה היחידה ש"אל-על" עדיין הפסידה כסף זה בגלל שיש לה טיסות שכר "סאן-דור", ומשם נובעים ההפסדים. 

סמדר אלחנני:

	אם היא היתה נוסעת בשבת, היא היתה מפסידה עוד יותר.

אבשלום וילן:

	חברות התעופה הגדולות בעולם עם 500-1,000 מטוסים - כמה מטוסים הם מחזיקים ברזרבה? - 1-2 מטוסים, כי הם טסים 7 ימים בשבוע ו-364 יום, ורק ביום-הכיפורים הם לא טסים.

היו"ר יעקב ליצמן:

	אני צריך ש"אל-על" ישמור רק מטוס אחד. אני נוסע פעם בשנתיים, וזה מספיק לי.

עופר חוגי:

	אין היום עוד העברות - נכון? היום אינך עושה את ההעברות.

היו"ר יעקב ליצמן:

	אני מתחיל לפחד. אחשוב, ולא חשבתי עדיין. אני לא יודע. תהיה רק הרביזיה.

אבשלום וילן:

	הוא מחכה שאלך לוועדת הכלכלה, ואז הוא יעשה רביזיה.

היו"ר יעקב ליצמן:

	אני לא אומר שזה חשוב. לא בוערת לי הפניה כפניה.

אבשלום וילן:

	לזכותך ייאמר, שאתה אף פעם לא עושה לי תרגילים כאלה. אם יש רביזיה, אתה מודיע ואין בעיה.

אלדד פרשר:

	מהות הפניה היא באמת לתת מסגרת של כ-80 מליון דולר לחברה כערבות מדינה לצורך פרישת עובדים מהחברה על-פי תכנית התייעלות שהחברה מעוניינת לעבור.

אבשלום וילן:

	האם אתה מאגף התקציבים או מהחשב הכללי?

אלדד פרשר:

	מהחשב הכללי.

היו"ר יעקב ליצמן:

	נושא הערבות שייך לשם.

אלדד פרשר:

	זה לצורך תכנית התייעלות שהחברה מעוניינת לעבור. תכנית זו כרוכה במספר תכניות-משנה או תתי-תכניות, שהראשונה בהן כבר הוצגה לפנינו, והאחרות עוד יוצגו. בעצם, כל תכנית, באופן פרטני, תצטרך לעבור את אישור הגורמים המתאימים, בין אם זה משרד התחבורה או משרד האוצר, על מנת לקבל את הנתח הנוסף.

היו"ר יעקב ליצמן:

	לשם מה נחוצה לכם ערבות? נניח, שאתם חושבים לשלם זאת - המדינה כמדינה. לא אמרתי זאת כבדיחה כי אמרתי את מה שקראתי ובגלל זה אני רוצה להבין, ואינני נכנס כאן לשאלה ויכול להיות שצריך לשלם להם. אינני מערער על זה. אינני יודע את המצב. אבל, אם צריך לשלם להם - לשם מה צריך את הערבות? אפשר שתהיה העברה תקציבית. האם היות ואין כסף עושים זאת כהתחשבות כך שבינתיים זו ערבות ואחר כך משלמים זאת ככסף?

אלדד פרשר:

	התשובה היא: ערבות מדינה היא לא תחליף לתקציב.

היו"ר יעקב ליצמן:

	אגיד לך איך אני רואה את התרגיל, אם זה תרגיל. יש לנו זמן עכשיו עד הלילה. מה שיכול להיות, וזה דוקא תרגיל לא רע, הוא שאנו ניתן זאת כערבות כי אין רזרבה, אין תקציב ואין כסף. בבוא הזמן, כשיהיה לנו כסף, אם נצטרך זאת, נבטל את זה מהערבות, נעביר סעיף ונקטין את הערבות. לדעתי, זה התרגיל שאני הייתי עושה. אני חושב, שגם אתם עושים זאת.

אלדד פרשר:

	התשובה היא חד-משמעית: לא. ערבות מדינה לעולם לא ניתנת כתחליף בתצורה הזאת.

עופר חוגי:

	איך יחזירו את הכסף?

אלדד פרשר:

	אסביר. למעשה, "אל-על" תיטיב להסביר ממני איך הם יחזירו את הכסף. אנו בחנו את התכנית שלהם, ואנו נבחן בהתאם כל תת-תכנית. בעצם, זו תכנית פרישת עובדים, כאשר "אל-על" משלמת ל"מבטחים" ו"מבטחים" משלמת לעובדים פרישה מוקדמת מגיל ממוצע של 57 עד גיל 65 כשממילא מגיל 65 "מבטחים" מחוייבת בתשלום. מגיל 57 בממוצע ועד גיל 65, על-פי הנחיות הממונה על שוק ההון, הביטוח והחסכון במשרד האוצר, על מנת להבטיח את יציבותם של מוסדות פנסיוניים במדינת ישראל, כל התחייבות כזו שאיננה בהתחייבויות השוטפות של קרן הפנסיה מחוייבת לקבל ערבות בנקאית מהמעלה הראשונה. היות ומדובר כאן על יחסי עובד-מעביד, היות ומדובר על תקופה מאד ארוכה והיות ומדובר על סכומים כבדים מאד במצב בו אנו נמצאים, מצב יחסי הלימות הון בו אנו נמצאים במערכת הבנקאית, "אל-על" לא יכולה להביא ערבות בנקאית מהמעלה הראשונה ל"מבטחים" לכל התקופה - אני מדגיש: לכל התקופה, כי לחלק מהתקופה יתכן והיא יכולה, וכמובן נעמוד על זה שאם היא יכולה היא תביא - ועל כן "אל-על" מגיעה ומבקשת ערבות מדינה, בעצם, על-פי דרישת המפקח שוק ההון.

היו"ר יעקב ליצמן:

	האם עשיתם פעם דבר כזה כאן בעבר? האם העבירו בוועדת הכספים ערבות ל"אל-על"?

סמדר אלחנני:

	לתעשיה הצבאית.

אלדד פרשר:

	לתעשיה האוירית וגם לתעשיה הצבאית.

היו"ר יעקב ליצמן:

	לא. אני שואל לגבי "אל-על".

אלדד פרשר:

	לגבי "אל-על", מעולם לא.

אבשלום וילן:

	מה סך המחזור השנתי של "אל-על"? כמה הן המכירות השנתיות?

יורם גלאון:

	1.25 מיליארדי דולרים, כלומר 1,250 מליון דולר.

אבשלום וילן:

	כתבתם כאן, ש-80 מליון דולר ערבויות זה לעשר שנים - נכון?

אלדד פרשר:

	זה לסדרי-גודל של כעשר שנים.

יורם גלאון:

	זה הולך ופוחת בהדרגה, ובעיקרו הוא פוחת תוך חמש השנים הראשונות.

אלדד פרשר:

	זה הולך ופוחת בהדרגה.

אבשלום וילן:

	אם כך, מה החשש? האם החשש הוא שזה יהרוס את ה-CASH FLOW של "אל-על"?

יורם גלאון:

	אלדד פרשר, אני אענה. פה כלל לא מדובר בכסף, אלא באמת בערבות נטו.

היו"ר יעקב ליצמן:

	ערבות נטו זה כסף. אני מחפש משר האוצר שיתן לי ערבות באמת על משהו, והוא אומר שזה כמו תקציב.

אלדד פרשר:

	זה נכון.

יורם גלאון:

	אתאר את הענין. אנו מפרישים עובדים בהסכמה לפרישה מוסכמת. למשל, עשינו תכנית כזו בשנה שעברה.

אבשלום וילן:

	כמה עובדים יש בסך-הכל ב"אל-על"?

יורם גלאון:

	סך-הכל, מספר העובדים הוא 5,500.

אבשלום וילן:

	בכמה אתם רוצים להקטין את מצבת כוח-האדם?

יורם גלאון:

	הפרשנו כ-240 עובדים בפרישה מרצון בשנה שעברה, ובשתי התכניות הבאות שתהיינה השנה, אם התכנית הזו תאושר גם בשנה הבאה, אנו מצפים להוציא עוד כ-400 עובדים.

עופר חוגי:

	כמה קיבלתם חזרה?

יורם גלאון:

	כמעט אף אחד.

היו"ר יעקב ליצמן:

	האם זה גם טייסים?

יורם גלאון:

	זה לא טייסים, אלא רק עובדי קרקע.

אבשלום וילן:

	היו פירסומים בעיתון שחסרים להם טייסים.

היו"ר יעקב ליצמן:

	לא חסרים. היה אחד שברח מהטיסה ולא רצה לעבוד בגלל שלא נתנו לחברו כרטיס טוב במקום טוב.

אבשלום וילן:

	הוא כבר ננזף.

היו"ר יעקב ליצמן:

	מה זה: ננזף? הכל בבל"ת.

אבשלום וילן:

	האם לא חסרים טייסים?!

היו"ר יעקב ליצמן:

	אנו יכולים לתרום להם את חבר-הכנסת אליעזר כהן או את שר הבריאות נסים דהן-- 

עופר חוגי:

	--וגם את חבר-הכנסת חטיב.

אבשלום וילן:

	אני נאלץ לשמור על כבוד חבר-הכנסת אליעזר כהן, שהוא קפטן בדימוס. השר נסים דהן עדיין לא התחיל בכלל להתקדם. הוא רק עשה רשיון טיס פרטי. גם לחבר-הכנסת חטיב יש רשיון טיס פרטי. מפה ועד לקחת 400 נוסעים רב המרחק.

יורם גלאון:

	בתכנית השלב הראשון שביצענו בשנה שעברה 240 עובדים פרשו פרישה מרצון בגילאים שבין 55 ל-64, כאשר ההסכם בינינו לבין קרן הפנסיה "מבטחים" הוא שאנו בכל חודש מעבירים ל"מבטחים" את סכום הפנסיה שהם מקבלים מ"מבטחים" עד הגיעו של כל אחד מהם לגיל 65. בגיל 65 הם ממשיכים לקבל פנסיה מ"מבטחים" מכוח הביטוח שלהם. עד כאן הכל בסדר.

	דא עקא, שהממונה על המימון בשוק ההון אומר: מאחר ופה "מבטחים" התחייבה לשלם לעובדים האלה פנסיה תקציבית עד הגיעם לגיל 65 וחלקם פורשים בגיל 55 כלומר רק בעוד עשר שנים הם יגיעו לפנסיה המובטחת מ"מבטחים", יש פה התחייבות של "מבטחים" כלפי העובדים שמתפרשׂת על פני עשר שנים.

אבשלום וילן:

	לא הבנתי. תכנית הפנסיה של "אל-על" עם "מבטחים" היא פנסיה צוברת רגילה--

דובר:

	--מגיל 65.

אבשלום וילן:

	--מגיל 65. עכשיו, אתה אומר: הפער של עשר שנים--

רחמים מלול:

	היא לא צוברת.

אבשלום וילן:

	--הוא בעצם פער שכאילו פנסיה תקציבית שמישהו צריך לממנו. מי יממן את זה?

יורם גלאון:

	"אל-על" מממנת. היא כבר מממנת בפועל, ואין לה בעיה לעשות זאת. הבעיה היא בין "מבטחים" והממונה על המימון בשוק ההון באוצר. הוא אומר, שמוסד כספי, שנכנס להתחייבות כלפי צד ג' במימדים כאלה ולטווח ארוך, צריך להביא ערבות בנקאית ממעלה ראשונה, כמו שאמר אלדד פרשר, כדי להבטיח את קרן הפנסיה ואת עמיתיה האחרים. זו ערבות שבאה להבטיח את "מבטחים" על-פי דרישות הממונה על המימון בשוק ההון.

	לנו יש תכנית פרישה שמוסכמת עם נציגות העובדים, עם ההסתדרות ועם העובדים עצמם, כי זו תכנית פרישה מרצון. העובדים פורשים ומקבלים את זכויותיהם. כדי להתנתק מ"אל-על" ולנתק יחסי עובד-מעביד, את הפנסיה עד הגיעם לגיל 65 הם מקבלים מ"מבטחים". אני שם את הכסף ב"מבטחים", ו"מבטחים" היא זו שמשלמת להם, כדי לנתק יחסי עובד-מעביד על מנת שלא יהיה פתחון פה.

רחמים מלול:

	מנין יש לכם את הכסף הזה?

יורם גלאון:

	מעבודה.

רחמים מלול:

	אם כך, בשביל מה אתם צריכים את הערבות?

יורם גלאון:

	מפני שאיננו יכולים להשיג ערבות בנקאית. בנק לא נותן כלל ערבות ליחסי עובד-מעביד לתקופה של 10 או 12 שנים. מכסימום הוא יתן לביצוע הסכם של חצי שנה או שנה.

רחמים מלול:

	ב"מבטחים" לא סומכים על כך של"אל-על" יהיה מספיק כסף?

יורם גלאון:

	זה לא "מבטחים". זה הממונה על המימון. זה לא עניין של סומך או לא סומך. הוא קבע כלל קבוע. "מבטחים" נכנסת להתחייבות כלפי צד ג' כדי להבטיח את המבוטחים האחרים ב"מבטחים" שהיא לא תפשוט רגל, חלילה, והוא אומר שיביאו ערבות בנקאית ממעלה ראשונה. אין ערבות בנקאית כזו לסכומים כאלה לתקופה של 12 שנה. לכן, מאחר והאוצר רוצה לסייע לנו בתכניות הפרישה מרצון, כי הן מאד משפרות את המצב הכלכלי של "אל-על" וישפרו אותו עוד יותר, הוא בא ואמר: "אני אתן לכם את הערבות הזו, כדי שאתם תוכלו להמשיך בתכנית".

רחמים מלול:

	כן, אבל ההבטחה של האוצר היתה בתנאי שהחברה תופרט.

יורם גלאון:

	לא.

אבשלום וילן:

	אין קשר.

רחמים מלול:

	יש קשר. סעיף 3(א) - ההבטחה ההסטורית היתה: אם החברה תופרט.

אלדד פרשר:

	אכן אתה צודק.

רחמים מלול:

	אבל, החברה לא הופרטה. אתם נותנים את הערבות הזאת רק בשביל תכנית הפרישה או תכנית ההבראה.

אלדד פרשר:

	לא. יש את זה גם בפניה.

רחמים מלול:

	 ועדת הפרטה כך אומרת.

אלדד פרשר:

	לא. ועדת השרים להפרטה תיקנה את החלטתה, והסירה את הסעיף הרלוונטי מהחלטת ההפרטה. דהיינו, מה שאנו עושים כאן גומר את ההתחשבנות.

רחמים מלול:

	זה לא קשור להפרטה.

אלדד פרשר:

	הוא מהלך מקדים גם להפרטה.

רחמים מלול:

	הוא מקדים, אם תהיה הפרטה.

אלדד פרשר:

	הוא מסיים את ההתחשבנות ההסטורית לגבי פורשי/עובדי 1982 וההתחשבנות שנקבעה בגינם. את המהלך הזה הוא מסיים - אותו מהלך שנקבע בהחלטת ההפרטה. הוא לא מסיים דברים אחרים. הוא ודאי לא סולל את הדרך למהלך ההפרטה, מכיון שיש דברים נוספים.

רחמים מלול:

	ההחלטה על ההפרטה היתה ב-1998.

אלדד פרשר:

	ב-1998 היתה ההחלטה האחרונה, והיו החלטות קודמות.

רחמים מלול:

	היו החלטות קודמות. עד היום, החברה לא הופרטה.

אלדד פרשר:

	עד היום החברה לא הופרטה.

רחמים מלול:

	יש להניח, שהיא גם לא תופרט בעתיד.

אלדד פרשר:

	לא אמרתי זאת. למען הרקורד: יש החלטה חדשה שהתקבלה לפני מספר שבועות לגבי הפרטת "אל-על".

עופר חוגי:

	האם אתם הולכים להפריט את "אל-על"?

אבשלום וילן:

	האם אתה מכיר משקיע אחד בעולם שיקנה חברה ש-15% מזמנה צי המטוסים מושבת?!

היו"ר יעקב ליצמן:

	היום, רוב הנוסעים באמצע השבוע הם חרדים. איזו תיירות באה היום לארץ? לא חרדים?!

אבשלום וילן:

	אזכיר לך, שהיתה חברת "טאווראייר" שהרוב המכריע של נוסעיה היו חרדים. היא הורידה מחירים, והיא התמוטטה. היא השתמשה במטוסים ישנים, הורידה מחירים יותר מדי ולא ניהלה את עצמה נכון, ונפלה.

היו"ר יעקב ליצמן:

	אגיד לך סיבה, ואינני רוצה להפריע לשמחת "אל-על", אבל אני מניח שגם ל"אל-על" יש איזו שהיא יד למה "טאווראייר" פשטה את הרגל.

אלדד פרשר:

	ברשותך, עוד הבהרה אחת לגבי השאלה: ערבות או תקציב? ערבות מדינה נבחנת, ובהחלט היא יכולה לשמש בתור, כפי שתיארת אותה, כתחליף תקציב, ואנו מאד מקפידים לא להגיע לוועדה ולא להביא בפני הוועדה ערבויות שהן תחליף תקציב. כל ערבות נבחנת לגופה, וערבויות מגיעות לוועדה הזו רק כאשר אנו משוכנעים שביכולת הגוף הנערב להחזיר את התחייבותו ברמת ודאות מאד מאד גבוהה. מה שיורם גלאון לא תיאר, ואולי כדאי שהוא יתאר, זה את החסכון הנגרם מהתכנית הראשונה שכבר הוצגה בפנינו לגבי יציאה של--

רחמים מלול:

	500 עובדים שפרשו.

אלדד פרשר:

	--250 עובדים.

יורם גלאון:

	240 עובדים כבר פרשו.

אבשלום וילן:

	אלדד פרשר, לא זו הבעיה שלנו. יש פה תכנית כלכלית להבראת "אל-על" - ועזוב את ההפרטה - של הוצאת אנשים לפנסיה מוקדמת. הם סופגים, ויש להם את המקורות לכך. כל הבעיה היא שנדרשת ערבות מדינה, משום שהממונה על שוק ההון והביטוח טוען שחייבים לדבר כזה לתת ערבות לצרכי עשר שנות הפנסיה. הם טוענים שאין ערבות בנקאית כזו בנמצא.

	השאלה שלי - הגשתי הצעת חוק. ניר גלעד היה פה לפני שנה, לאחר ה-11 בספטמבר.

היו"ר יעקב ליצמן:

	הוא היה לפני חצי שנה, אחרי ינואר.

דובר:

	הוא היה בדצמבר.

אבשלום וילן:

	הוא היה עוד לפני כן, ואמר: "המטוסים כרגע באויר, ואם יש בעיה עם הביטוח בעצם זה כמו מלחמה. אם בו בערב לא נאשר את ערבות המדינה, לא יתנו למטוסים לנחות". האם הנוסעים יהיו באויר?! התרשמנו מהנימוק הגורלי, ואמרנו: "קדימה, ערבות מדינה". ואז, הסתבר שאנו נתנו ערבות מדינה בסך 17 מיליארד שקל. קראנו בחוק שכתוב שלמדינה מותר 10% מהתקציב הרגיל שלה לתת ערבות מדינה, קרי 17 מיליארד.

היו"ר יעקב ליצמן:

	כבר היה דיון על זה.

אבשלום וילן:

	לא היה.

	לאחר מכן, באתם עם בקשה לערבות אחרת. שאלנו: "מה יהיה?", ואז אמרתם: "על-פי החוק, המצב לא ברור, אבל מותר כל שנה לתת ערבות מדינה...".

אלדד פרשר:

	לא אמרנו שהוא לא ברור. אמרנו מה שאמרת עכשיו בסיפא.

אבשלום וילן:

	הוא לא בהיר. אתם פירשתם אותו כך.

אלדד פרשר:

	לא.

אבשלום וילן:

	אם אתה היית מנהל עסק כלכלי ולא מדינה, לא היית מעיז כלל לעבור כלל שאתה אומר: "אם אני לוקח סיכון של 10% ערבות מדינה, הוא לא מצטבר". הפירוש של "הוא לא מצטבר" הוא, שאתה יכול להכנס למצב של פשיטת רגל. אתה בעצמך אומר: סך הערבויות יהיה יותר גבוה מהתקציב הרגיל וחס וחלילה במקרה כזה תצטרך להפעיל את כולם, ואין לך מקורות איך לכסות את זה. לכן, הגשתי הצעת חוק שמונחת על שולחן הכנסת, שאומרת שהערבויות תהיינה מצטברות. תרצה הכנסת להגיד ואתם תגידו - "לא 10% אלא 15% או 20%", אבל זה מצטבר כי אין הגיון כלכלי להחלטה. עכשיו, אתה בא ומבקש מאיתנו: 80 כפול 5, שזה קרוב ל-400 מליון שקל.

אלדד פרשר:

	376 מליון שקל.

אבשלום וילן:

	זה 376 מליון שקל נכון להיום. עם התכניות הנפלאות שלכם, שער הדולר יעלה די מהר. אני שואל אותך: האם יש לך ריכוז כמה ערבויות מדינה לרגע זה נתנה מדינת ישראל?

דובר:

	התשובה מונחת.

אבשלום וילן:

	בתשובה לשאלת הגברת סמדר אלחנני, אומר רן אלון, החשב הכללי, יש 31 מיליארד שקל - נכון?

אלדד פרשר:

	אכן.

סמדר אלחנני:

	זה נכון ל-31 בדצמבר.

אלדד פרשר:

	יש קצת פחות, אבל לא חשוב.

אבשלום וילן:

	זה 30 מיליארד פלוס עכשיו עוד 376 מליון שקל. אני רוצה להבין את הדבר הבא: ראיתי גם בתקציב 2003 שהגשתם שלא השתנו המספרים. סך התקציב הוא 262 או משהו כזה מיליארדי שקלים. תוריד את הפיתוח וכו', והתקציב הרגיל- - -

אלדד פרשר:

	כ-200 מיליארד שקל.

אבשלום וילן:

	האם התקציב הרגיל הוא 200 מיליארד?

אלדד פרשר:

	כן.

סמדר אלחנני:

	התקרה היא 17. זה תקציב רגיל.

אלדד פרשר:

	זה 199.2 מיליארד שקל.

סמדר אלחנני:

	זה לא כולל תקציב פיתוח. עכשיו, זה 17 מיליארדים או שנגיד: 20 מיליארדים.

אבשלום וילן:

	בסדר, 18 מיליארד. אתם ב-30 מיליארדים.

אלדד פרשר:

	אכן.

אבשלום וילן:

	אתה לוקח סיכון. עם כל הכבוד לך, אתה פקיד, וניר גלעד פקיד. אינני בא בטענות לפקידים, ואני רק אומר שיש פה בעיה עקרונית מהמעלה הראשונה. אנשי "אל-על" לא בעסק הזה. הבעיה שלי היא איתכם. האם ממשלת ישראל החליטה? תבוא ממשלת ישראל ותגיד: "אני ועדת כספים מפקחת על הרשות המבצעת". אתה יודע מה? תגיד: "חברי ועדת הכספים, אנו מוכנים לקחת סיכון של 30 מיליארד מתוך תקציב של 200 מיליארד. אין לנו בעיה עם זה. ערבות מדינה זה כסף לכל דבר". כך מסתכלים על זה בעסקים, וכך אמר לכם יושב-ראש הוועדה. אבל, תבואו ותגידו זאת. אתם באים פה ובשיטת הסלאמי, וכל פעם באים ואומרים: "בעצם, זו לא בעיה". התהליך הפוליטי לא מבשר טובות. אני מאד מקווה ש"אל-על" תתאושש.

היו"ר יעקב ליצמן:

	מה? האם תהיינה בחירות?

אבשלום וילן:

	לא. לא נראים כרגע הסכמי שלום בעין. חס וחלילה, יבואו פחות תיירים, ו"אל-על" תטוס פחות ותיכנס לקשיים.

עמוס שפירא:

	לא יכולים לבוא פחות תיירים היום.

סמדר אלחנני:

	הוא אומר לך: לא יכולים לבוא פחות ממה שיש עכשיו.

אבשלום וילן:

	עוד יכולים לבוא, והישראלים יכולים לטוס פחות.

עמוס שפירא:

	זה משהו אחר.

אבשלום וילן:

	האינתיפאדה הזו עולה לנו הרבה כסף. אתה בשוק הזה, ואתה מכיר זאת יותר טוב ממני. אבל, אני חוזה וחושב שתסריטים עלולים, חס וחלילה, להיות יותר קשים. ואז, תבוא ותצטרך להפעיל, וישאל מישהו: עוד פיגוע אחד בארצות-הברית, והערבות שם של 18 המיליארדים, חס וחלילה, תצטרך פתאום להיות מופעלת. מה יגידו אז? "אלו חברי ועדת כספים? איש לא חשב על זה. למה אישרתם כך כלאחר יד? איפה הייתם? נרדמתם בשמירה. מי אתם? למה בוחרים אתכם? אוכלי חינם".

	אינני רוצה להיות פופוליסט. אני אומר לך באחריות, שלי אין בעיה לאשר. מבחינתי, "אל-על" הם לא הבעיה. אני רוצה שיגיע לכאן ניר גלעד, שיבוא פה בהחלטת ממשלה שהממשלה דנה וישבה. דרך אגב, קראתי גם באחד העיתונים שב"איסראייר" יש בכלל איזה שהוא גיס עם מניות ב"איסראייר" ופעם ככה ופעם ככה. אני בכלל חושב, ששר האוצר, למען גילוי נאות, צריך להצהיר על זה. אם, חס וחלילה, יש שם עסקי משפחה, שיוציא עצמו מהעניין. יש את סגן שר האוצר, יצחק כהן - שהוא ייצג את המשרד. אין לי בעיה עם זה.

אלדד פרשר:

	זה "איסראייר" ולא "אל-על".

אבשלום וילן: 

	היה איזה שהוא טיעון מגוחך בעיתונים לגבי "איסראייר", ואמרו ששר האוצר בקשרי משפחה קשור למתחרים של "אל-על". כדי שאיש לא יגיד ששר האוצר עסוק פה ושם, תביא את סגן שר האוצר שאין לו שום אינטרסים משפחתיים.

היו"ר יעקב ליצמן:

	חבר-הכנסת וילן, אני חושב שהכל מובן. יש פה שלושה חברי-כנסת.

אבשלום וילן:

	זה לא מובן. אני דורש ממך לחזור לממשלת ישראל, לבוא עם החלטה מוסמכת, כדי שאני אאשר החלטת ממשלה מוסמכת.

אלדד פרשר:

	זו החלטה מוסמכת. יש חוק.

אבשלום וילן:

	זה לא החוק. זו הפרשנות של החוק. החוק לא בהיר בנושא הזה.

היו"ר יעקב ליצמן:

	אלדד פרשר, אינך במצב שתוכל לשכנע אותו.

אלדד פרשר:

	אינני רוצה לשכנע אותו.

סמדר אלחנני:

	חבר-הכנסת וילן, תעביר את החוק שלך. זו חקיקה פרטית לא תקציבית.

אבשלום וילן:

	החוק שלי רק הונח, ואין לי עדיין נייר.

היו"ר יעקב ליצמן:

	אבל, יבואו פקידי האוצר ויגידו שהוא עולה 50 מליון שקל.

סמדר אלחנני:

	לא. החוק שלו מקטין הוצאות.

אבשלום וילן:

	החוק הזה לא עולה כלום.

אלדד פרשר:

	אנו מסכימים, שזה לא עולה כלום.

היו"ר יעקב ליצמן:

	חשבתי, שאני תמים בכנסת הזו; לגבי כל דבר שעולה מליון אומרים שהוא עולה מיליארד, ולגבי כל דבר שלא עולה כסף יגידו: "50 מליון שקל".

אבשלום וילן:

	ראית שעל חוקים שלי מצביעים ראש ממשלה ויושב-ראש ועדת חוקה, חוק ומשפט. אחרי זה האוצר צועק, ולא מבינים מה קרה לו.

היו"ר יעקב ליצמן:

	אבל, אתה במצב טוב. לגבי חוק שלי בעניין מילווה חובה, היה כתוב בעיתונים שהוא עבר כשאפילו הוא לא עבר כי לא הצביעו עליו. נאמר שראש הממשלה הצביע בעד והוא קיבל נזיפה משר האוצר, כשלא היה: לא דובים ולא יער.

אבשלום וילן:

	ישבתי במליאה וראיתי שאינך שם ודילגו על החוק שלך. למחרת בבוקר בעיתון "מעריב" יהודה גולן מתאר שהעברת את החוק לגבי 2% מילווה חובה לכולם. ישבתי באולם וחבר-הכנסת ליצמן לא היה, ואינני מבין את זה. אבל, למחרת קראתי שיהודה גולן התנצל והסביר שהמחשב אשם.

אלדד פרשר:

	תרשה לי רק להגיב.

אבשלום וילן:

	שאלה נוספת - כשהם אומרים שאין להם ערבות וששום בנק לא מוכן להעמיד ערבות להסדר כזה, מה קורה במקרים אחרים?

רחמים מלול:

	זה לא מקובל.

אבשלום וילן:

	מה קורה בעולם הגדול? היום עם כל תנועות הכספים הבינלאומיות, איך קורה שבמקרה של "אל-על" הפתרון היחידי הוא ערבות מדינה?

אלדד פרשר:

	אנסה להסביר קודם את הנושא הראשון, ולאחר מכן את הנושא השני. לגבי הנושא הראשון, המצב החוקי הוא - ותמימי דעים בו היועצת המשפטית לוועדה, היועצת המשפטית לכנסת, היועצת המשפטית לאוצר והיועץ המשפטי לממשלה - שהפניה זו היא מכוח החוק, וכל מה שאמרת מתייחס להגיון הכלכלי.

אבשלום וילן:

	אין לי ויכוח חוקי.

אלדד פרשר:

	שאלת האם הממשלה הסמיכה אותנו לפנות. הממשלה הסמיכה אותנו לפנות.

אבשלום וילן:

	חבל על זמנך. אמרתי לך, שהויכוח שלי איתך איננו משפטי אלא כלכלי. האם הממשלה שקלה זאת כלכלית?

היו"ר יעקב ליצמן:

	אמרתי לך, שלא תשכנע אותו.

אלדד פרשר:

	אינני מנסה לשכנע אותו. אני רק מנסה, למען הרקורד, לשים את הדברים כהוויתם.

	במקרה הזה התהליך פה עבר גם את ועדת שרים להפרטה, שם יושבים שר האוצר, ראש הממשלה, שרת התמ"ס וגם שרים אחרים.

יורם גלאון:

	גם שר המשפטים.

אבשלום וילן:

	אלדד פרשר, אתה מתחמק. פורמלית, אין לך בעיה. אני שואל לגבי השאלה הכלכלית האם הממשלה דנה בזה. האם ועדת שרים שואלת כמה ערבויות יש לך?

אלדד פרשר:

	אינני מתחמק. לגבי השאלה הכלכלית, כדי להפוך את מצבת ערבויות המדינה למצבת שמתעדכנת באופן אוטומטי על כל המצבה, כלומר גם על העבר ולא רק על השנה השוטפת, יש לבצע תיקון חקיקה, ואני מבין שאתה התחלת בו.

	היות ולא ראיתי את הצעת החוק, אינני רוצה להגיב כי לא קיימנו דיון אוצרי. לא ראיתי את ההצעה, אבל בהצעה לראות את כל המצבה יש הרבה הגיון כלכלי. השאלה היא האם היא תוגבל ל-10% או ל-30%. אני לא יודע.

אבשלום וילן:

	כמה שתגידו.

אלדד פרשר:

	לצורך הענין, יש בה הרבה הגיון כלכלי. צריך לראות איך היא מאפשרת לשר האוצר ולממשלה ולהמשיך להוציא ערבויות מדינה כשם שנדרש. אבל, יש בה הרבה הגיון כלכלי. אמרתי זאת בעבר גם ליועצת הכלכלית לוועדה שהעלתה זאת כבר הרבה מאד פעמים. זה נאמר לרמת השאלה שלךָ. אני אומר שוב, שזו לא עמדת משרד האוצר. זו עמדתי כמי שממונה על ערבויות המדינה. בהחלט ברמה הכלכלית או המימונית כל יתרת הערבויות היא בגדר חשיפה של המדינה. לכן, דרך אגב, על-פי חוק, אנו מעבירים לממשלת ישראל את יתרת הערבויות כולן. הממשלה יודעת בכל סוף שנה את יתרת הערבויות כולן, והממשלה מודעת למספר הזה.

	ברצוני רק להגיב לגבי המספר הזה. במשך שנים רבות יתרת ערבויות המדינה הולכת וקטנה, למעט השנה האחרונה שבה אכן אישרתם באופן חריג ערבות שהיא חריגה מאד. ערבות זה ערבות "אל-על" אלא ערבות ביטוח סיכוני מלחמה--

אבשלום וילן:

	--לכל חברות התעופה.

אלדד פרשר: 

	--לכל חברות התעופה הישראליות. הערבות הזו, כמו שאתה רואה מהמכתב שמונח לפניך, היא--

אבשלום וילן:

	--18 מתוך ה-30.

אלדד פרשר:

	--כ-18 מתוך ה-30. כלומר, בלי הערבות הזו - והיא ערבות ככל ערבות אחרת - וללא הסיטואציה שנקלענו אליה כתוצאה מאירועים חיצוניים, היינו היום ב-12 מיליארד, ואז גם המצבה לא היתה באה לפה לדיון. טוב שהיא באה לדיון, מפני שברמה הכלכלית אין ספק שהדיון חיוני.

אבשלום וילן:

	אינך מתמקד במה ששאלתי אותך. תפקידי לבצע בקרה כלכלית - ואין לי ויכוח משפטי איתך - על החלטות הרשות המבצעת. אם אתה שואל אותי לגבי הפרטת "אל-על", כאשר במלחמת המפרץ, ואינני רוצה לחזור למלחמת יום כיפור, בתנאי קצה של מדינת ישראל, פרט ל"אל-על" אף אחד לא טס, יש שאלה שהיא לפני ההפרטה: מי יהיה המוביל הלאומי ומה עושים וכו'? זה לא אומר, שאני אשחוט אותם בדרישה להתייעלות. כשנעשה דיון על "אל-על", אגיד לך מה עמדתי. אני חושב, שמדינת ישראל לא יכולה לשחק בהפרטת חברה לאומית בגלל מצבה המיוחד. אבל, תעזוב את זה.

	עכשיו, אני שואל אותך כלכלית: האם ועדת השרים לענייני הפרטה, ועדת השרים לענייני כלכלה או מישהו ישב ואמר: "אני כרגע נמצא ב-31, ואני מוסיף עוד 376, ואני מגדיל את הסיכון הכלכלי. שקלתי זאת. החלטתי את זה.". זה לגיטימי. צריך, שנשמע שקיימו את הדיון הכלכלי ולא המשפטי. אתה חשב כללי. אתה אחראי על גזברות במדינת ישראל. אני שואל אותך: מה היא רמת החשיפה והסיכון שאתה נמצא בהם? האם אתה ביושר מקצועי אומר לי "אין לי בעיה לקחת את הסיכון"?

אלדד פרשר:
	
	כפי שאמרתי, הבקשה הזו הובאה במקרה גם בפני ועדת השרים להפרטה, אבל זה לא רלוונטי.

	הסכום הזה של יתרת הערבויות נמצא בידי חברי הממשלה כדיווח שוטף שאנו מעבירים להם.

	אני אחראי לניהול הסיכונים של הממשלה, ואכן הפניה לוועדה היא פניה של שר האוצר ולא של פקיד. הפניה היא של שר האוצר שאמון על החוק. חוק ערבויות המדינה הוא חוק ששר האוצר אמור להפעילו.

אבשלום וילן:

	הוא מנמק כך וכותב: זה 10% מתקציב המדינה, מתקציב הפיתוח.

אלדד פרשר:

	נכון.

אבשלום וילן:

	אבל, לשנת 2002.

אלדד פרשר:

	כפי שכתוב בחוק.

שגית אפיק:

	זה החוק.

סמדר אלחנני:

	ב-2002 עברנו כבר את ה-10% בלי התיקון.

אלדד פרשר:

	אתה שואל האם שר האוצר מודע לערבות הזו והאם הוא מודע לסך-הכל הסיכונים הקיימים, והתשובה היא: בודאי שכן.

היו"ר יעקב ליצמן:

	חבר-הכנסת וילן, אותו דיון, אותו ויכוח שאתה מעלה עכשיו, היה בערבות הקודמת.

רחמים מלול:

	יש לי שתי שאלות, עקב דברי חבר-הכנסת וילן.

אבשלום וילן:

	זה חוסר אחריות של מדינת ישראל זה להתנהג בצורה כזו עם ערבויות המדינה. צר לי שאני כאופוזיציה צריך להגיד את זה.

אלדד פרשר:

	למען הסר ספק, על-פי החוק, האחריות - בשביל זה הממשלה מגיעה לפה.- - -

עופר חוגי:

	יש בעיה יותר חשובה. ב"מבטחים" יש גרעון.

אבשלום וילן:

	לא השבת לי על השאלה: למה לא ערבות בנקאית? למה זו ערבות מדינה?

היו"ר יעקב ליצמן:

	נשמע קודם את סמדר אלחנני שביקשה קודם.

סמדר אלחנני:

	אעיר כמה הערות כלכליות לנושא זה ולהוסיף על הדברים שאמרו חברי-הכנסת. אגיד זאת בנקודות, וגם לא כתבתי זאת כי "אל-על" היא חברה שצריכה להתחרות ואינני רוצה שהדברים יהיו כתובים ואני אומרת אותם בעל-פה.

	פרישה מרצון היא לא תכנית הבראה. בפרישה מרצון פורשים אנשים שבדרך-כלל יש להם יכולת להשתכר במקום אחר או תכנית אחרת. תכנית הבראה כרוכה בפיטורי אנשים שלא רוצים לפרוש מרצון. לכן, היה צריך לראות את כל התכנית הכוללת. פרישה מרצון זה בכלל צ'ופר.

עמוס שפירא:

	וזאת, אלא אם כן גורמים לכך שהם ירצו לפרוש.

סמדר אלחנני:

	לא הייתי אומרת דבר כזה.

	ערבויות מדינה - אינני יודעת מה יהיה הסוף, אבל עדיין תקציב המדינה הוא בשקלים. השכר בשקלים, "מבטחים" זה בשקלים, הגרעונות הם גם בשקלים ועדיין כולנו, ואינני יכולה להבטיח היום כבר שום דבר, אנו בשקלים. אני מציעה, שערבות המדינה, גם המבוקשת פה, תהיה בשקלים ולא בדולרים.

	תכנית ההבראה כולה לא הוצגה לפני הוועדה. לכן, אני חושבת שאי אפשר להוציא מרכיב אחד שלה, כי אחרת זה מה שאמר יושב-ראש הוועדה: זה סתם להעביר כסף.

	אם החברה לא יכולה להשיג זאת במקום אחר, היא צריכה לתת משהו תמורת זה, איזו שהיא התחייבות או משהו - לקבל BACK TO BACK איזו שהיא התחייבות.

	נקודה שלא שייכת ל"אל-על" אבל זו ההזדמנות להעירה - יש פה בעיה של סתירה וניגוד אינטרסים בין הבעלים, כאשר מדינת ישראל היא הבעלים של "אל-על", לבין הממשלה. זה נוח לה. היא הממשלה וגם הבעלים. אלה דברים, שחברה אחרת לא יכולה להשיג בכלל, כי בעליה לא יכולים לתת ערבות מדינה. זו בעיה. זה לא רק "אל-על". זה קשור לכל, אבל ב"אל-על" זה בולט מאד.

	ב"מבטחים" שהיא קופת פנסיה שמתנהלת לפי כל מיני כללים יש תכנית לפרישה מוקדמת. אם אתה מחליט לפרוש פרישה מוקדמת ויש לה "מבטחים" אחרי כך וכך שנים וכו' - עושים לך חישוב אקטוארי מדוייק בכמה תקטן הפנסיה שלך, והם מוכנים לשלם לך החל מגיל 55 או החל מגיל 58 את הערך הנוכחי של זרם התקבולים העתידי שאתה צפוי לקבל.

אבשלום וילן:

	אבל, הוא ממשיך לשלם.

אלדד פרשר:

	אבל, הוא ממשיך לשלם.

סמדר אלחנני:

	אני רק רוצה להראות לכם את העניין. לא צריך לשלם בשביל זה. "מבטחים" כבר לקחה זאת על עצמה. ברגע ש"מבטחים" ביטחה מישהו באיזה שהוא הסכם קיבוצי וקיבלה מספיק, כלומר צריך ותק מסויים, ואחר כך אדם אומר "אני רוצה לפרוש פרישה מוקדמת", ואלה לא דברים שהמצאתי אותם אלא אלה דברים שקיימים, - --

אבשלום וילן:

	היא מקטינה לו את זרם התקבולים.

סמדר אלחנני:

	בדיוק. יש ערך נוכחי של זרם התשלומים העתידי, ואתה מקבל פחות. בודקים לך את זה, ויש נוסחא מתמטית. "מבטחים" לא צריכה בשביל זה שום ערבות מדינה ושום ערבות. זו תכנית.

	צריך לפרק? - אז, הייתי אומרת: לפחות תפרקו לשני מרכיבים: מרכיב אחד הוא מה אם מבוטח ב"מבטחים" בא ל"מבטחים" ואומר: "אני רוצה עכשיו לפרוש. תגידו לי כמה אקבל". היה הסכם עבודה שאומר "אני מבטיח לך משכורת מלאה עד גיל 65 או פנסיה מלאה" - תפרקו את שני החלקים, את המרכיב הזה ש"מבטחים" כבר לקחה על עצמה כי זה היה ב"מבטחים" לכל אזרח, ובין התוספת ש"אל-על" הבטיחה לעובדיה, ורק על זה לפחות תקחו ערבות מדינה.

	הנתון, שביקשתי אתמול והתקבל היום, נותן את יתרת הערבויות ל-31 בדצמבר 2001. הייתי מצפה מהחשב הכללי, עם המחשבים המאד משוכללים שיש להם והידע הרב שיש להם, שזו תהיה יתרה יומית.

היו"ר יעקב ליצמן:

	אני שמח, שאת חוזרת על אותה הבקשה מערבות לערבות עד הערבות הבאה.

סמדר אלחנני:

	מה אפשר לעשות?

רחמים מלול:

	אישרנו לאוצר נסיעה של יחידת המיכון לחו"ל, ומן הסתם הם יצברו שם ידע ומומחיות.

היו"ר יעקב ליצמן:

	הנזק יהיה יותר קטן, אם לא יהיו כאן.

סמדר אלחנני:

	ראשית, הייתי מצפה מהם שיתנו לי את ה-30 ביולי 2002.

	שנית, הייתי מצפה שיתנו לי פירוט של כל הערבויות.

היו"ר יעקב ליצמן:

	האם אתם יכולים להוציא זאת לחצי שנה?

	אנו נצביע.

סמדר אלחנני:

	שלישית, הייתי מבקשת לפחות לפרט את סך-כל הערבויות התלויות ועומדות ל"אל-על".

רחמים מלול:

	אני מסכים כמעט עם כל מלה שחבר-הכנסת וילן אמר.

היו"ר יעקב ליצמן:

	מהאחדות אתמול של ש"ס ומפלגת העבודה אתם ממשיכים עם מרצ.

אבשלום וילן:

	אתה הופך הכל לפוליטיקה.

רחמים מלול:

	אין קשר. זה בלי פוליטיקה.

אבשלום וילן:

	הם חברים בוועדה, הם שומעים את הנתונים וקוראים עובדות.

רחמים מלול:

	דברי חבר-הכנסת וילן מזכירים לי את הפתגם התלמודי: "ערבך ערבא צְריך". התלמוד מתאר בפתגם מאד יפה, שיש מצבים שגם הערב צריך ערב. האם אתם טוענים ואומרים שהערבות היא למעשה כסף מזומן או שחלילה עלולות להיווצר נסיבות שהכסף הזה תצטרכו אותו ככסף מזומן? האם ישנו מצב כזה? האם עלול להיות מצב כזה?

אלדד פרשר:

	אם חברת "אל-על" לא תשלם.

רחמים מלול:

	האם יקרה, חלילה, משהו שבגללו חברת "אל-על"- - -?

אלדד פרשר:

	תמיד, בכל ערבות, גם ערבות בנקאית. לכן, זה עולה כסף.

היו"ר יעקב ליצמן:

	אתה חוזר למה שאמרתי בתחילת דבריי. בסך-הכל, ערבות היא מעין הצעה כספית.

רחמים מלול:

	אתה צודק. למעשה, זה כסף שאתה צריך להחזיקו באיזו שהיא פינה כדי שיהיה אם יקרה משהו.

סמדר אלחנני:

	ברצוני לחזק את דבריך. בתקציב האמריקאי יש הפרשה של אחוז מסויים, וזה כמו פרמיה.

רחמים מלול:

	זה יהיה כסף שיהיה מונח בצד, שאם, חלילה, קורים אסון או מחדל או לא-יודע-מה, יש כסף מזומן שאתה צריך לשלמו. אינני רואה שהאוצר היום הוא במצב כזה שהוא יכול לערוב ב-15% מתקציבו - 31 מיליארד שקל - ואתם מוסיפים היום עוד 360 מליון מליון. זה כמעט 15% מתקציבו.

דובר:

	זה 0.3. 300 מליון שקל הם עוד 0.3.

אבשלום וילן:

	לא. האם אתה כלכלן? אל תעשה לי פה את השולי. תסתכל בסך-הכל.

רחמים מלול:

	זה 31 מיליארד.

אלדד פרשר:

	נכון.

סמדר אלחנני:

	התשובה היא: נכון, אתה צודק.

רחמים מלול:

	ראשית, אינני רואה שהאוצר היום במצב כזה יכול לערוב לסכום כזה.

סמדר אלחנני:

	זה לא האוצר. זה אתה.

רחמים מלול:

	שנית, האם יש פה תקדים שהאוצר חתם על הערבות לצורך תנאי פרישה של סקטור כלשהו, מפעל כלשהו?

אבשלום וילן:

	יש. "בזק" ותע"ש.

אלדד פרשר:

	תע"ש והתעשיה האוירית.

רחמים מלול:

	האם האוצר חתם על ערבות לצורך תנאי פרישה של העובדים?

סמדר אלחנני:

	בדרך-כלל, עושים זאת ע"י העברת מזומנים ולא ע"י ערבות.

אלדד פרשר:

	זה לצורך תכנית פרישה של עובדים כחלק מתכנית הבראה.

רחמים מלול:

	בסדר.

	עכשיו, אשאל את "אל-על".

היו"ר יעקב ליצמן:

	תשאל אותו: יש לך לשלם?

רחמים מלול:

	הם טוענים שיש להם, ורק בגלל שהממונה על שוק ההון דורש את הערבות הזו האוצר מאשר זאת.

	מה הם תנאי הפרישה שאתם מציעים לעובדים במסגרת הסכם תנאי פרישה מרצון? זה חשוב.

היו"ר יעקב ליצמן:

	עכשיו, התחיל הדיון. עד עכשיו, לא דיברו על "אל-על" אלא על האוצר. עכשיו, מדברים על "אל-על".

רחמים מלול:

	בסופו של דבר, אם הם נותנים תנאי פרישה חריגים, הרי האוצר ערב לתנאי הפרישה החריגים, אם אנו מאשרים את הערבות.

היו"ר יעקב ליצמן:

	זה ברור. זו שאלה לגיטימית.

יורם גלאון:

	סמדר אלחנני ציינה שהפרישה מרצון היא לא תכנית הבראה, ואני רוצה לחלוק על זה.

היו"ר יעקב ליצמן:

	חבר-הכנסת וילן, אני רואה שאתה הולך. אני לא הולך להצביע על הרביזיה. אבל, לגבי נושא זה אני מצביע ואתה תבוא.

אבשלום וילן:

	אינך יכול לדעת איך אצביע. אולי אתמוך.

היו"ר יעקב ליצמן:

	זה בהנחה שאתה תומך.

	(חה"כ א' וילן יוצא מחדר הישיבות.)

יורם גלאון:

	תכנית הפרישה מרצון האמורה היא תכנית הבראה מובהקת, מאחר והמלה "מרצון" פירושה רק: "כופין עליו הר כגיגית עד שאומר 'רוצה אני'". כלומר, "אל-על" הכינה רשימת עובדים, שתכונתם המשותפת שלהם היא שאינם מביאים תפוקה ראויה ל"אל-על", והיא רוצה לגרום לפרישתם תוך הבטחת תנאי קיום אנושיים ונאותים, שמיד אענה על זה בתשובה לשאלתךָ, והפרישה מרצון רק אומרת שאינני מפטר את האיש בעל כורחו אלא אני גורם לזה שהאיש בא ואומר: "הנה, אני חותם על כוונתי לפרוש".

רחמים מלול:

	לכן, אתה צריך להציע לו תנאים טובים.

יורם גלאון:

	לכן, אני מציע תנאים. לכן, קודם כל, זו תכנית הבראה מובהקת - תכנית הבראה, שכבר בשנתה הראשונה הותירה בידי "אל-על" חסכון של 4.5 מליוני דולר לשנה אחת לאחר כל תשלומי הפרישה שאנו משלמים ל"מבטחים". בסך-הכל, אותה תכנית של 240 עובדים שהפרשנו בשנה שעברה במשך עשר שנות הפרישה יותירו ב"אל-על" לפחות 38 מליון דולר כחסכון כולל, שרובו בא בשנים הראשונות כי במרוצת הזמן אנשים מגיעים לגיל 65 והם כבר ממילא פורשים. כלומר, הערך הנוכחי של החסכון גבוה מאד. אנו מרגישים זאת כבר בשנה הראשונה. לכן, זו תכנית פרישה מאד הבראתית.

רחמים מלול:

	זו היתה הקדמה שלך, כדי לשכנע אותנו שהתנאים הם הכרחיים. מה הם התנאים?

יורם גלאון:

	להלן התנאים: מדובר בעובדים שגילם המינימלי 55 ולא יותר מאשר 64. הותק שלהם צריך להיות כ-30 שנה ומעלה בחברה, הוותק הממוצע של האנשים שפרשו היה כ-35 שנים בחברה. התנאים הם, שהאיש מקבל פנסיה עד הגיעו לגיל 65 מאמצעי החברה 2% לשנה.

רחמים מלול:

	הממוצע שהוא מקבל פנסיה עד הגיעו לגיל 65 הוא עשר שנים - נכון?

יורם גלאון:

	לא. הממוצע הוא 6 עד 7 שנים, כי פורשים אנשים מגיל 55 עד 64. משקל בני ה-55-60 הוא קצת יותר גדול.

רחמים מלול:

	בעלי ותק של 30 שנה.

יורם גלאון:

	נכון.

רחמים מלול:

	כלומר, אין מספר גדול כזה של עובדים.

	(חה"כ א' וילן חוזר לחדר הישיבות.)

יורם גלאון:

	נכון. אנשים מקבלים פנסיה של 2% לשנה בתוספת 8% מענק, ולא יותר מ-70% משכרם.

סמדר אלחנני:

	האם זה 8% לכל שנה?

יורם גלאון:

	לא. זו תוספת אחוזית קבועה.

סמדר אלחנני:

	זה משהו אחר.

יורם גלאון:

	אם אדם פרש לאחר ותק של 30 שנה--

רחמים מלול:

	--מגיעים לו 60% ועוד 8%.

יורם גלאון:

	--מגיעים לו 60%, ואני נותן לו 68% פנסיה.

רחמים מלול:

	פלוס רפואי הוא מגיע למכסימום.

יורם גלאון:

	אני נותן לו 68%. אני נותן ל"מבטחים" כל חודש את הכסף שמהווה 68% משכרו, ו"מבטחים" אומרת: "אני נותנת לך את הפנסיה". זה לא "אל-על", כדי שלא יהיו יחסי עובד-מעביד.

	בנוסף, אני שומר את הזכויות הסוציאליות של העובד ב"מבטחים". כלומר, עד שהאיש יגיע לגיל 65, אני ממשיך לשלם לעובד את ההפרשה הסוציאלית לשמירת זכויותיו ב"מבטחים" בתנאי שגם העובד מפריש את חלקו מדי חודש מהפנסיה שלו, כדי שגם בתקופת הפנסיה התקציבית הוא יצבור ותק נוסף בהגיעו לגיל 65 יקבל את הפנסיה מ"מבטחים".

רחמים מלול:

	וזאת, למרות שהוא לא עובד.

יורם גלאון:

	וזאת, למרות שהוא לא עובד. "מבטחים" מסכימה לזה.

רחמים מלול:

	מה עוד?

יורם גלאון:

	זה הכל.

רחמים מלול:

	האין מענק פרישה והסתגלות?

סמדר אלחנני:

	יורם גלאון, לא ענית על שאלתי לגבי מה ש"מבטחים" ממילא נותנת.

יורם גלאון:

	אני הולך לענות על זה עכשיו.

	בנוסף לזה, כשהאיש פורש, שהרי הוא מתפטר מ"אל-על" - כשהוא מתפטר מ"אל-על", על-פי החוק במדינת ישראל הוא זכאי לפיצויים כדין.

רחמים מלול:

	לא כשהוא מקבל פנסיה.

יורם גלאון:

	אתחיל אחרת. ב"אל-על" מקדמת דנה לא היתה קרן פנסיה, אלא רק קרן פיצויים, כי עובדי "אל-על" במשך שנים רבות לא האמינו שיש אנשים בני 50. הם אמרו שאין חיה כזו בטבע. לכן, לא היתה קרן פנסיה. גם קופת פיצויים - החברה לא הפקידה עד 1982, לפני שנות דור, בקרן הפיצויים.

	פעם ראשונה שעובדי "אל-על" וההנהלה הגיעו להסכם על כניסת עובדים לקרן הפנסיה היתה ב-1992. ב-1992 לעובדים היתה אופציה להכנס לקרן הפנסיה מאותו מועד ואילך - זו המלה החשובה: מאותו מועד ואילך. אם בחרו לא להכנס לקרן הפנסיה, הם ממשיכים להיות זכאים לפיצויים בפרישתם. רק עובד חדש, על-פי ההסכם הקיבוצי, חייב להכנס לקרן הפנסיה.

	קח לדוגמא את העובד בן ה-60 שפורש עכשיו על-פי התכנית הזו. הוא היה 30 שנה ב"אל-על", ונניח שהוא הצטרף.

רחמים מלול:

	רק על עשר שנים יש לך תשלומי פנסיה לשלם לו - מ-1992.

אבשלום וילן:

	לא.

יורם גלאון:

	אל תקפצו. אני נותן לך דוגמא שתבהיר לך את העניין. עובד בגיל 60 עם ותק של 30 שנה הצטרף לקרן הפנסיה ב-1992, כשנוסד ההסכם הזה, והוא פורש היום. הוא זכאי ל-100% פיצויים כדין עבור התקופה מיום כניסתו לעבודה ועד 1992. מ-1992 ואילך הוא זכאי לפנסיה מ"מבטחים" מגיל 65 --

רחמים מלול:

	--של 20%.

יורם גלאון:

	לפי הכללים של "מבטחים". זה לא נוגע לתכנית הפרישה מרצון, כי הזכאות שלו בגין פנסיה מ-1992 עד 2002 תיכנס לתוקפה בהגיעו לגיל 65.

	אני חוזר להערת סמדר אלחנני: למה נושא תכנית הפרישה המוקדמת של "מבטחים" לא חל על העובדים האלה? בגלל הוותק הזעום שלהם. הם לא זכאים לזכויות האלה, מפני שהם בממוצע בין 8 ל-4 שנים בכלל בקרן "מבטחים" אם הם בכלל בקרן "מבטחים".

אבשלום וילן:

	האם בקופת הפיצויים יש לכם את הסכומים? האם "אל-על" הפרישה לקופת הפיצויים?

יורם גלאון:

	"אל-על" הפרישה בספרים תמיד.

אבשלום וילן:

	איך זה בפועל?

יורם גלאון:

	בפועל, היא התחילה להפקיד החל מ-1982.

סמדר אלחנני:

	זה מגולם במטוס.

אבשלום וילן:

	יש פה בעיה טכנית.

רחמים מלול:

	יש לך כסף על הפנסיה רק לעשר שנים - מ-1992 עד 2002. אבל, לאותו פורש אתה נותן פנסיה של 68%.

אבשלום וילן:

	לא. הוא נותן לו את קרן הפיצויים.

יורם גלאון:

	לא.

רחמים מלול:

	האם אתה נותן לו פיצויים פלוס כמה אחוזי פנסיה?

היו"ר יעקב ליצמן:

	מ-1992 זה 2%.

יורם גלאון:

	אגיד מה אני נותן לו. לפורש בדוגמא שנתתי--

רחמים מלול:

	--של 30 שנה.

יורם גלאון:

	--אני נותן פיצויים 100% משכרו עבור התקופה שמסתיימת ב-1992. זה רק חד-פעמי, שחוק מדינת ישראל מחייב.

רחמים מלול:

	זה ברור.

היו"ר יעקב ליצמן:

	אחר כך אתה נותן לו 2% לשנה.

יורם גלאון:

	מכאן והלאה אני משלם לו באמצעות "מבטחים" פנסיה חודשית.

רחמים מלול:

	20% פלוס 8% זה 28%. מדובר על עשר שנים.

יורם גלאון:

	זה 68% בדוגמא שנתתי לך.

רחמים מלול:

	למה? איך הגעת ל-68%? אם כך, יוצא שעל 20 שנה הוא מקבל פנסיה וגם פיצויי פיטורין.

יורם גלאון:

	סליחה, טעיתי. אדוני, אני מסיר בפניך את הכובע. טעיתי במספר של ה-30 שנה. הפיצויים, שאני משלם לו, הם עבור 2% לשנה החל משנת 1992.

היו"ר יעקב ליצמן:

	זה מה שאמרנו: 2%. על זה אנו מדברים.

סמדר אלחנני:

	יורם גלאון, למה אמרת: פיצויים?

אבשלום וילן:

	הוא אומר: 10 שנים "מבטחים" כפול 2% זה 20% ופלוס בונוס שהוא נותן של 8% זה 28%. על 20 השנה הראשונות הוא נותן לו 100% פיצויים.

היו"ר יעקב ליצמן:

	זה מה שהוא אמר. זה מה שהבנתי.

יורם גלאון:

	במקרה הזה, זה 20% פלוס 8%.

רחמים מלול:

	אם כך, זה 20%.

יורם גלאון:

	את זה אני מתקן. אתה תיקנת אותי בצדק.

רחמים מלול:

	אבל, זה לא 68%. אחרת, היית פושט את הרגל.

אנה שניידר:

	זה פיצויים ואחר כך הפנסיה.

סמדר אלחנני:

	האם הוא מקבל פיצויים ופנסיה או לא?

עופר חוגי:

	כל נושא הערבות הזו לא מובן לי. ל"מבטחים" גרעון אקטוארי של כמה מיליארדי שקלים, וזה בהרבה משרדי ממשלה. יש לה ערבות. גם מבקר המדינה כותב שהמדינה ערבה לכספים האלה. עד היום, "מבטחים" לא דורשת את הערבות הזו. מה פתאום היום באה "מבטחים" או הממונה על הביטוח ומבקשים ערבויות? מה ההבדל? אם אתה מבקש פה ערבות מדינה - בוא ותבקש לגבי עוד כמה משרדי ממשלה. אין שום טעם לתת גם פה. אני מבקש תשובה על זה.

אלדד פרשר:

	אם "מבטחים" היתה מסתפקת בלי ערבות, היינו- - -

היו"ר יעקב ליצמן:

	ניר כהן יענה בקיצור, כי אני רוצה להצביע.

ניר כהן:

	אני ניר כהן, מנהל מחלקת הפנסיה באגף שוק ההון. ממש בקיצור: למעשה, מדובר פה בתקופה בה "מבטחים" משמשת כשלם. לוקחת מגורם א' לגורם ב', וזה לא קשור ללהתחייבויות שלה מכוח התקנות. דרכו של שלם היא, שאם יש מקורות - הוא משלם, ואם אין - הוא לא משלם. מאחר והעובדים פה רוצים הבטחה שימשיכו לשלם להם עד גיל הפרישה, נדרשה התחייבות של "אל-על" באמת לשלם.

היו"ר יעקב ליצמן:

	אני חושב, שזה פשוט מאד.

רחמים מלול:

	בינתיים, "אל-על" ממשיכים לשלם זאת בכל מקרה - נכון?

יורם גלאון:

	משלמים בכל מקרה.

דובר:

	העובדים לא נפגעים.

אבשלום וילן:

	יש לי הצעת פשרה.

היו"ר יעקב ליצמן:

	אין.

אבשלום וילן:

	אינני רוצה לדפוק את עובדי "אל-על". אני מציע שנחזיר את הנושא לשבועיים לממשלה - שכן אתה יוצא לחופשה - ונקבל את עמדת ועדת השרים לענייני כלכלה לגבי סך הערבויות במדינת ישראל.

היו"ר יעקב ליצמן:

	לא.

אלדד פרשר:

	אין צורך בעמדה כזו, מכיון שעל-פי חוק- - -

אבשלום וילן:

	אני אומר לך, שאתה האחראי הכלכלי. לא מעניין אותי: על-פי חוק. על-פי חוק, מותר לך.

היו"ר יעקב ליצמן:

	אני מסכים איתך בכל מלה, אבל אחרי ההצבעה. אל תצביע נגד. תעזוב זאת. מדובר על העובדים. שמעתי אותך, ואינני מקבל.

אבשלום וילן:

	לא. יש לי הצעה נגדית.

עופר חוגי:

	אני לא מוכן לשערוריה הזו. זו בעיה של העובדים. אם הם לא סומכים על החברה שלהם, מה אכפת לי?

סמדר אלחנני:

	היושב-ראש ליצמן, הערבות היא לא ל"מבטחים", אלא לעובדים.

היו"ר יעקב ליצמן:

	אינני הולך להביא את נושא הערבויות. סמדר אלחנני, עם כל הכבוד, הויכוח שאת מעלה כאן עולה בכל דיון על ערבויות.

	חבר-הכנסת וילן, עם כל הכבוד, היועצת המשפטית אמרה לי בדיון הקודם, שהכל בסדר. לכן, גם היום זה בסדר. אתה יכול להצביע נגד.

אבשלום וילן:

	אבל, אתה לא יושב-ראש ועדת חוקה, חוק ומשפט. אתה יושב-ראש ועדת כספים. אתה אחראי מטעם הרשות המחוקקת על הפיתוח, על הרשות המבצעת.

היו"ר יעקב ליצמן:

	תן לש"ס להפיל את זה. מה אתה צריך את זה?

אבשלום וילן:

	אינני רוצה להפיל זאת.

היו"ר יעקב ליצמן:

	לא. אני הולך להצביע על כך.

עופר חוגי:

	תן ליושב-ראש להעמיד זאת להצבעה. מה אכפת לך?

אבשלום וילן:

	אני מבקש להעמיד גם את ההצעה שלי להצבעה: לחזור לממשלה.

היו"ר יעקב ליצמן:

	זה משהו אחר. זה לא שייך אלינו, לערבות המדינה. יפילו את זה. מה קרה לך?

אבשלום וילן:

	אני נגד להפיל את זה.

היו"ר יעקב ליצמן:

	תבקש רביזיה, ונדון בזה.

	אני מעמיד להצבעה את השלמת קרן הפיצויים לעובדי "אל-על" שעבדו בחברה לפני 1983 בגין העסקתם עד סוף שנת 1982 באמצעות מתן ערבות מדינה, לגבי חברת "אל-על". מי בעד? מי נגד? מי נמנע?

ה צ ב ע ה

בעד - 1
נגד - 2
נמנעים - 1
השלמת קרן הפיצויים לעובדי "אל-על" שעבדו בחברה לפני 1983 בגין העסקתם עד
סוף שנת 1982 באמצעות מתן ערבות מדינה, לגבי חברת "אל-על", לא נתקבלה.


אבשלום וילן:

	אני נמנעתי.

היו"ר יעקב ליצמן:

	זה לא התקבל. אני מבקש רביזיה.

דובר:

	מתי הרביזיה?

יו"ר יעקב ליצמן:

	היום בשעה 18:00 בערב.

סמדר אלחנני:

	האם תודיע לנו?

היו"ר יעקב ליצמן:

	לא, זה לא יהיה היום.

	הישיבה נעולה.

	תודה לכולם.



	הישיבה ננעלה בשעה 11:30.





